text:
Komunikado Kuerpo Polisial Korsou: Turista Hulandes pèrdí: Daniel Dresden
KOMUNIKADO DI PRENSA 367 /2022
29 yüli 2022
Turista Hulandes pèrdí.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den oranan lat di mainta di djamars 26 di yüli 2022, famia di un hòmber hulandes ku ta na
Kòrsou di bishita, a bati alarma, ya ku e no a regresá for di un paseo ku el a bai hasi den
mondi.
E bishitante aki ku tin algu mas ku un siman na Kòrsou tin pa kustumber di bai kana tur
mainta den mondi di Jeremi sea su ku su famia of su so. Djamars el a bai su so i na
momentu ku su famia a nota ku el a tarda, a tuma kontakto mesora ku polis, ku
inmediatamente a drenta den akshon.
A kuminsá ku un búskeda den e área huntu ku e yu, kanando e trayekto ku normalmente e
sa kana ku su tata, pero sin e resultado deseá.
Durante di e búskeda mas lat den dia i ku a sigui te den oranan di mardugá di e siguiente
dia, miembronan di diferente organisashon a partisipá.
A hasi uso tambe di drone i helikòpter ku a bula riba e área.
Reakshon di esnan ku tabata buska riba señal di su selular tampoko no a produsí nada.
Djárason a sigui eskala ku personal i alabes a amplia e teritorio na unda tabata buska te den
parke di kristòf, ku e fin pa logra lokalisá e turista aki.
Tur dia e búskeda tabata intensivo i a hasi uso di personanan ku tin bon konosementu di e
mondi aki, pa asina por a buska mas strukturá i dirigí.
Miéntras tantu ta sigui ekspandé e área di búskeda na Banda Bou i lo bai konsentrá
próksimamente den áreanan di Santa Cruz i Kenepa.
Kuerpo Polisial Kòrsou ta publiká potrèt i informashon di e turista pèrdí aki i ta hasi un
apelashon na komunidat, pa ken ku sa paradero di e persona aki òf a señal’é na un òf otro
sitio, pa tuma kontakto ku polis mesora na e number di emergensia 911 òf 917.
Nòmber : Daniel
Fam: : Dresden
Fecha di nasementu : 13 aprel 1977
Lugá di nasementu : Leiden (Hulanda)
Midi : 1.92 m


c: text/html

text:
NOMBRACIONNAN PENDIENTE PRONTO LO KEDA CLA
Prome Minister Evelyn Wever-Croes:
NOMBRACIONNAN PENDIENTE PRONTO LO KEDA CLA
Proximamente señor Ady Thijsen lo wordo huramenta door di Rey Willem Alexander na Hulanda
Parlamentarionan, durante reunion publico den Parlamento dialuna ultimo pa trata e Nota di Fin di Aña 2022, a haci diferente pregunta na Prome Minister Evelyn Wever-Croes pa loke ta trata nombracionnan pendiente. Prome Minister a contesta esakinan indicando cu cada un tin e debido atencion di Gobierno di Aruba.
NOMBRACION DI SEÑOR ADY THIJSEN:
Nombracion di señor Ady Thijsen como Minister Plenipotenciario na Hulanda ta den su fase final y pronto lo manda tur informacion pa Parlamento. Señor Thijsen ta e prome funcionario cu a pasa un screening segun e ley nobo di screening, e ley cu Parlamento a bin cu ne. Un ley, cu segun Prome Minister, mester wordo aplica pa Parlamentarionan tambe pa asina elimina e sospechosonan y esunnan riba blacklist di Merca for di e Parlamento. E ta un procedura di screening mas intenso y ta rekeri cu Prome Minister manda un reportahe di e screening pa Parlamento. Proximamente señor Ady Thijsen lo wordo huramenta door di Rey Willem Alexander na Hulanda.
NOMBRACION GEVOLMACHTIGDE MINISTER WASHINGTON
E periodo di e Gevolmachitigde Minister na Washington ta yegando su final. Awo ta den proceso ainda pa e nombracion di un siguiente candidato y mientrastanto a prolonga e nombracion di señora Joselin Croes te fin di aña pa wak si nos ta keda cla e ora.
NOMBRACION DIRECTEUR DBB
E proceso pa cu directeur nobo di Directie Buitenlandse Betrekkingen (DBB) ta andando. Aki tambe tin un comision independiente institui cu tin cu duna Gobierno conseho. Prome Minister a expresa su deseo cu pronto haya un director nobo pasobra e directeur actual, señor Abath lo ta bahando cu pensioen prome cu fin di aña y mester un persona pa reemplace.

robotstxt: allowed

filter: keep


text:
Mi tata ta Ulandes. Ta posibel ku mi por pèrde mi nashonalidat Ulandes?
E derecho riba Nashonalidat Ulandes ta regla den “Rijkswet Nederlanderschap (RWN)”, e lei aki ta stipula, ku un Ulandes ku ta yu ku na momento di su nasementu, su tata of su mama ta Ulandes, i e ku su tata a fayese prome ku el a nanse. Tambe e lei aki ta stipula ku por perde e nashonalidat Ulandes ora un persona tuma un otro nashonalidat a base boluntario (vrijwillig).
Na momentu di perde nashonalidat ta hasi un separashon (onderscheid)entre persona di mayor of menor di edat. Un menor di edat por perde su nashonalidat dor di:
1. Si e tata no ta rekonose (ontkent) su paternidat (vaderschap).
2. Si anula adopshon.
3. Eliminashon (vernietiging) di rekonosimentu.
Un persona mayor di edat por perde su nashonalidat Ulandes, bolunariamente dor di:
1. E persona ta hasi un deklarashon di tuma distansha (verklaring van afstand).
2. Si e persona ta drenta servisio militar den un otro pais.
3. Si e persona ta bibando mas ku 10 anja ku dobel nashonalidat pafo di Reino Ulandes.
Un persona no ta perde su nashonalidat Ulandes si e persona a nanse den e pais di e otro nashonalidat i si na momento ku el a tuma e otro nashonalidat ei, e tin su biba (hoofdverblijf) na e pais ei of e persona prome ku el a bira mayor di edat durante di un periodo di 5 anja, ta biba den e pais ei. Un otro posibilidat ta si e persona a kasa ku un persona di e pais en kestion.
Pues si un di e puntonan aki ta aplika pa bo, bo no a perde e nashonalidat Ulandes, ta keda pa abo mustra esei. Si akaso bo ta den e situashon ku bo a perde bo nashonalidat, bo por hanje e nashonalidat Ulandes bek dor di hasi e asina yama “vastelling di Nederlanderschap”.
Lektornan tene na kuenta ku prome bo hasi algo sa bo derechi i si bo ta biba den eksterior pafo di Reino Ulandes, semper wak bon prome ku bo tuma sedula of hasi kualke otro transakshon ku e konsekuensha di por perde bo nashonalidat.
Mi ta spera di por a informa bo riba e temanan legal ku tin biaha ta komplika pa nos tur. Bo mes sa unda bo por hanja mi. Te otro siman ku Dios su poder.


text:
9 AÑA DESPUES DI 10-10-10 PORFIN TIN MOTIBU PA OPTIMISMO
9 AÑA DESPUES DI 10-10-10 PORFIN TIN MOTIBU PA OPTIMISMO
Kralendijk – Awe ta 9 aña pasá ku Boneiru, meskos ku Sint Eustatius i Saba, siendo teritorio insular den pais Antia Hulandes (ku tabata serka di kai den otro), a keda inkorporá komo entidat públiko i munisipio spesial den estado hulandes. For di e tempu ei a sosodé hopi kos, pero hopi kos tampoko nò. Solamente parsialmente Den Haag a kumpli ku su promesa ku lo a hisa e nivel di fasilidat te na un nivel ku ta akseptabel den Hulanda. Danki na entre otro esfuersonan di e ministerionan enbolbí kalidat di enseñansa i di salubridat a mehorá supstansialmente. Sinembargo riba tereno sosial e progreso ta desepshonante: pobresa no a bira ménos, manera tabata un meta importante, pero al kontrario a oumentá.
Loke ta pèrta ta ku Reino a invertí si den e tareanan ku entrante 10-10-10 el a tuma over for di e anterior pais Antia Hulandes, pero ku no a hasi esaki sufisientemente pa e tareanan ku a bai pa e islanan. Esaki miéntras ku e retraso den mantenshon ku a surgi durante 50 aña bou di gobièrnu sentral na Willemstad ta manifestá su mes den henter komunidat.
Diferente investigashon independiente – entre otro esun di Komishon Spies (2015) – a indiká eksaktamente na unda e problema ta sinta. Un resúmen kòrtiku: e kompensashon liber ku Kolegionan Ehekutivo ta haña pa ehekutá nan tareanan (komparabel ku fondo munisipal) ta muchu tiki, ministerionan no ta sinkronisá nan trabounan ku otro i nan ta wak Hulanda Karibense muchu hopi atraves di un brel hulandes. Banda di esei a supestimá e falta di forsa di ehekushon di di e aparato gubernamental lokal. Pa ta honesto: e instabilidat gubernamental riba nos isla ta hasi nos ko-responsabel pa e resultadonan desepshonante di e relashon ku e pais madre. I nos gobernantenan di e tempu ei na kaminda pa 10-10-10 sigur pa loke ta trata maneho di pobresa mester a eksigí pa kumpli mesora.
Ta bon pa siña di pasado, pero seguidamente mester wak prinsipalmente dilanti. Aunke e retrasonan riba hopi tereno – tin ora teribel i agudo – ta grandi, mi ta optimista. Desde algun luna mi ta sinti un kambio, no serka tur ministerio, mandatario i ámtenar ainda, pero esei – mi ta asumí – ta un kestion di tempu. E dianan aki mi bishita di trabou na Den Haag ta hasi e sintimentu aki solamente mas fuerte. Den tur kombersashon ku mi hiba mi ta señalá un disponibilidat kresiente pa kumpli ku e promesanan ku a keda atras for di 10-10-10 i tuma medidanan ku ta kondusí na e mehorashon di kalidat di bida riba nos isla ku ta altamente nesesario, prinsipalmente di e gruponan mas vulnerabel. Tin vários splikashon pa e kambio ku ta duna speransa aki: e Akuerdo Intergubernamental ku na novèmber 2019 a sera ku gobièrnu hulandes, e elekshon di Konseho Insular di luna di mart ku a trese stabilidat polítiko i e konfiansa mutuo ku ta biniendo bèk. Ta bini aserka ku e desishon di Gabinete pa nombra un mandatario ku un portofolio den kua e relashon ku e partinan karibense di Reino ta okupá un lugá importante, a resultá hopi bon. Sekretario di estado Knops ta mustra un enbolbimentu grandi, ku segun mi opinion ta sinsero. Loke sigur ta yuda tambe ku formashon di komprenshon di parti di Den Haag ta ku e ta bini ku su kolega-mandatarionan pa laga nan mira ku tin ora realidat ta otro ku loke dokumentonan atministrativo ta indiká.
Den e karta ku e sekretario di estado na nòmber di Gabinete dia 4 di òktober último a manda pa Tweede Kamer mi ta mira puntonan di referensia pa hasi e koperashon entre Reino i e entidatnan públiko mas efektivo i ku esei mas fruktífero pa nos suidadanonan. Den e karta ei Kolegio Ehekutivo di Boneiru ta lesa ku gobièrnu hulandes ta dispuesto pa:
– den konsulta ku Entidat Públiko Boneiru stipulá un perspektiva final relashoná ku eliminashon di retraso riba nivel di fasilidat;
– konhuntamente determiná un agènda di ehekushon (lesa: planifikashon), inkluso e medionan korespondiente;
– yuda i invertí den fortifikashon di gobièrnu lokal i e forsa di ehekushon di aparato gubernamental;
– investigá kiko ta nesesario pa hasi posibel pa Entidat Públiko Boneiru por ehekutá e tareanan insular korespondiente adekuadamente i
– fortifiká e funshon di duna direkshon di ministerio di Asuntunan Interno i
Relashonnan den Reino di manera ku e aktividatnan di e ministerionan ta mihó sinkronisá ku otro i ku stipulashon di prioridat di Entidat Públiko Boneiru.
Kontenido i tono di e karta ta ilustrá ku tin un otro bientu, ménos friu, ta supla for di Den Haag. E úniko kos ku mi lo tin gana di mira ta ku pa loke ta trata e elaborashon nos ta bai mas rápido.
9 JAAR NA 10-10-10 EINDELIJK REDEN VOOR OPTIMISME
Kralendijk – Vandaag 9 jaar geleden werd Bonaire net als Sint Eustatius en Saba van eilandgebied in het (op instorten staande) land Nederlandse Antillen als openbaar lichaam een bijzondere gemeente in het Nederlandse staatsbestel opgenomen. Er is sindsdien veel gebeurd, maar ook veel niet. De belofte van ‘Den Haag’ dat het voorzieningenniveau naar een binnen Nederland aanvaardbaar niveau zou worden getild is slechts ten dele nagekomen. De kwaliteit van het onderwijs en de gezondheidszorg is mede dankzij de inspanningen van de betrokken ministeries substantieel verbeterd, in het sociale domein is de vooruitgang echter teleurstellend: de armoede is niet, zoals een belangrijke doelstelling was, afgenomen, maar juist toegenomen.
Wat wringt is dat het Rijk wel geïnvesteerd heeft in taken die het per 10-10-10 van het voormalige land Nederlandse Antillen heeft overgenomen, maar dat dit in onvoldoende mate is gedaan voor de die bij de eilanden zijn belegd. Terwijl het in 50 jaar onder de centrale regering in Willemstad opgebouwde achterstallig onderhoud zich over de volle breedte van de samenleving manifesteert.
Verschillende onafhankelijke onderzoeken – waaronder dat van de Commissie Spies (2015) – hebben trefzeker de vinger op de zere plek gelegd. Kort samengevat: de vrije uitkering die de eilandbesturen krijgen om hun taken uit te voeren (te vergelijken met het gemeentefonds) is te laag, ministeries werken langs elkaar heen en kijken te veel met een
Haagse bril naar Caribisch Nederland. Daarnaast is het gebrek aan uitvoeringskracht van het lokale overheidsapparaat onderschat. Eerlijk is eerlijk: de bestuurlijke instabiliteit op ons eiland maakt ons medeverantwoordelijkheid voor de tegenvallende resultaten van de nieuwe relatie met het moederland. En onze toenmalige bestuurders hadden in de aanloop naar 10-10-10 zeker ten aanzien van het armoedebeleid boter bij de vis moeten eisen.
Het is goed lering te trekken uit het verleden, maar vervolgens vooral vooruit te kijken.
Hoewel de achterstanden op veel terreinen – soms schrijnend – groot zijn, ben ik optimistisch gestemd. Ik proef sinds enkele maanden een kentering, nog niet bij alle ministeries, bewindslieden en ambtenaren, maar is – neem ik aan – een kwestie van tijd. Mijn gevoel wordt dezer dagen door mijn werkbezoek aan Den Haag alleen maar versterkt. Ik signaleer in alle gesprekken die ik voer een groeiende bereidheid de nog niet ingeloste beloften uit 10-10-10 alsnog gestand te doen en maatregelen te nemen die leiden tot de hoognodige verbetering van de kwaliteit van leven op ons eiland, in het bijzonder van de meest kwetsbare groepen.
Voor deze hoopvol stemmende ommekeer zijn meerdere verklaringen: het sluiten in november 2018 van een Bestuursakkoord met de regering, de eilandsraadsverkiezingen van maart die politieke stabiliteit hebben gebracht en terugkerend wederzijds vertrouwen. Daar komt bij dat het besluit van het kabinet een bewindspersoon aan te stellen in wiens portefeuille de relatie met de Caribische delen van land en Koninkrijk een belangrijke plaats inneemt heel goed is uitgepakt. Staatssecretaris Knops toont een grote – naar mijn beleving oprechte – betrokkenheid. Wat zeker ook helpt bij de begripsvorming aan Haagse kant is dat hij collega-bewindslieden meetroont om ze te laten zien dat de werkelijkheid soms anders is dan uit ambtelijke stukken blijkt.
In de brief die de staatssecretaris op 4 oktober jl. namens het kabinet naar de Tweede Kamer heeft gestuurd zie ik aanknopingspunten om de samenwerking van het Rijk met de openbare lichamen effectiever en daarmee voor onze burgers vruchtbaarder te maken. Het Bestuurscollege van Bonaire leest in die brief dat de regering bereid is:
– in overleg met het openbaar lichaam Bonaire ten aanzien van het wegwerken van de achterstand in het voorzieningenniveau een eindperspectief te bepalen;
– gezamenlijk een uitvoeringsagenda (lees: planning) vast te stellen, inclusief bijbehorende middelen;
– te helpen bij cq. te investeren in de versterking van het lokaal bestuur en de uitvoeringskracht van het ambtelijk apparaat;
– te onderzoeken wat er voor nodig is het OLB in staat te stellen de hem toebehorende taken adequaat uit te voeren en
– de regiefunctie van het ministerie van BZK te versterken opdat de activiteiten van de ministeries beter op elkaar èn op de prioriteitstelling van het OLB worden afgestemd.
Inhoud en toon van de brief illustreren dat er een andere, minder kille wind vanuit Den Haag waait. Het enige dat ik graag zou zien is dat we in de uitwerking meer vaart maken.


text:
Haña angua di buster sintá den bo outo
Gobièrnu di Boneiru
Si mester, e tim dediká di Salubridat Públiko ta laga bo pasa bo angua di buster sintá den outo ! Esaki a sosodé durante inisio di ‘Banbakuná den bario’ 2022 na sentro di bario Tera Kòra. Dòkter a pasa na bentana di un outo pa duna un señora ku tin problema pa kana angua di buster. Djamars 8 di febrüari habitantenan di Tera Kòrá tabata na bùrt pa pasa angua di corona i angua di buster sin sita den na mes bario. Salubridat Públiko ta pasa e luna akí na diferente bario pa fasilitá pasamentu di angua di corona i di buster pa esnan ku no por yega Playa fásilmente pa bakuná. Habitantenan ku no por yega sentro di bario por yama i traha sita pa dòkter pasa nan angua na kas. E tim di pasa angua kontra corona i angua di buster ta e siman akí djárason 9 di febrüari di 10:00- 13:00 or na ofisina bieu di dòkternan di kas Castro, na Rincon i djaweps 10 di febrüari di 10:30 – 13:00 or Plasa Chicu Goeloe na Antriol. Riba e portrètnan por mira e tim di Salubridat Públiko i e señora ku ta pasa angua den outo.


text:
Polis ta pidi búskeda di e hóben Julissa Markes nasé na Kòrsou, di 14 aña di edat. For di djaluna 15 di yüli 2022, e hóben aki a logra hui for di JJIC na Kaya Brudernan di Dongen.
Julissa tin e siguiente deskripshon:
Haltura: 1.64 m;
Postura: normal;
Kara: oval;
Kabei: medio peper;
Koló di kueru : maron kla;
Koló di wowo: maron.
Na momentu ku Julissa a hui for di JJIC e tabatin un shimis kolorido i un blousa di jeans na e parti ariba i un sandalia pretu bistí.
Polis ta supliká tur persona ku por duna kualke informashon tokante di e hóben aki pa tuma kontakto ku polis na number di telefòn 917 òf e number anónimo 108.


text:
Shiraldin Kook
DIREKTOR MINISTERIO HENDE MUHE
E propósito primordial di Departamento di Ministerio di Hende Muhé ta pa nutri, fasilitá i sostené e hende muhé den su bida kristian komo disipel di Kristu Hesus. “Señor tin un trabou tantu pa hende muhé komo hende hòmber. Nan por tuma nan lugá den e krísis akí i E lo traha pa medio di nan … Nan por hasi den hogarnan un trabou ku e hende hòmber no por hasi, un trabou ku lo toka e bida interior. Nan por yega mas serka di e kurason di esunnan di kende e hende hòmber no por alkansá. Nan labor ta nesesario.” Welfare Ministry, p. 145.
Hende muhé tin un kapasidat i poder ku e Kreador a dun’é ku e mester kultivá i usa na benefisio di su próhimo. E siguiente seis puntonan ta Departamento di Ministerio di Hende Muhé su enfoke i prioridat:
- Analfabetismo
- Pobresa
- Salú
- Ekseso di trabou
- Abusu
- Kapasitashon


text:
ORANJESTAD, 06 oktober 2020. Segun resumen di awe por tuma nota cu mas persona ta sigui recupera, un total di 31 persona awe a recupera, tin un total di 14 caso nobo di Covid-19, di cual tur ta residente, ("positivity rate" bou residente ta 11%). E total di casonan activo a baha cu 17 persona y ta na 434 awe, total di testnan haci ta 308, testnan haci bou di residentenan na laboratorio di hospital ta 132 y total di caso di fayecimento relata na Covid-19 ta keda 31.
Hospital ta informa cu tin un total di 26 persona interna di cual 10 ta den cuido intensivo y 16 ta isola riba piso general.
Ban sigui cuida, Aruba ta conta cubo pa sigui maneha y controla e virus di Covid-19.


text:
KRALENDIJK – Na opinion di diputado Elvis Tjin-Asjoe, e ta riparando ku instalashon di asina yamá ‘greenhouse’ ta indispensabel pa logra produkshon grandi di bèrdura i fruta na un manera efisiente. Naturalmente e ta kostoso, pero e mandatario ta kere ku lo por kombensé Hulanda pa finansiá e tipo di fasilidatnan aki pa hende ku ta òf ke bai praktiká hortikultura.
E mandatario tin algun djasabra kaba ta bishitá kunukeronan ku ta embolbí ku hortikultura i krio di bestia. Asina el a bishitá Punta Blanku Chickenfarm, ku ta responsabel pa produkshon di masoménos 12 mil webu diario. Nan tin tambe krio di kabritu i algu di hortikultura.
Diputado Elvis Tjin Asjoe ta kere ku mas i mas Boneiru mester bai den direkshon di produkshon di su mes kuminda, tantu pa medio di agrikultura, hortikultura, krio di bestia i peska. Coronavírùs a pone hopi hende pensa tambe mas tantu den e direkshon aki, spesialmente debí na e temor ku e pandemia aki na sierto momentu lo por a kòrta e suministro di alimento pa e islanan aki.
Djasabra último diputado Tjin Asjoe tabata di bishita na Chaparal, na unda el a mira e hòfi di Bubu Josephia. E ta produsí diferente tipo di bèrdura, manera yambo, sèlder, yuka i algun produkto mas ku e ta entregá na algun supermerkado.
Josephia tin un pos na su kunuku. E awa ta brak, pero e ta kombin’é ku awa di WEB pa muha su matanan. Diputado Tjin Asjoe ta kontentu pa e forma ku Bubu Josephia, na un manera simpel ta logra tòg produsí diferente produkto.


text:
WILLEMSTAD — Antisipando riba e estreno mundial di e pelíkula “Double Play” di e eskritor Kurasoleño Frank Martinus Arion, Fundashon Bon Intenshon ta organisá djadumingu dia 22 di yanüari 2017 un tremendo Double Play Domino Drive den Sentro di Bario Wespen. Un total di 14 tim lo ta kompetiendo pa e promé lugá i tambe pa premio masha atraktivo.
Manera nos sa ku den e buki/pelíkula “Double Play” (Changá) e wega di domino ta un tuma luga prominentemente. Domino Master Jean Mark Welvaart lo ta esun enkargá ku e Double Play Domino Drive i Sentro di Bario Wespen lo pone nos sinti nos na kas ku un kushina i un bar na lugá. E kampeonato ta kuminsá 1or, pero for di tempran lo tin ambiente na e Sentro di Bario Wèspen.


text:
Departamento di Impuesto ta participa cu mañan diaranson, 29 di juni 2022, tur oficina lo ta cera debi na e aviso oficial di mal tempo comunica pa Gobierno di Aruba y medidanan di precaucion pa sigura su sistemanan digital. Durante un conferencia di prensa, hefe di e Departamento, mr. Luenne Gomez-Pieters a anuncia cu como medida di precaucion tur oficina lo permanece cera diahuebs dia 30 di juni 2022 y diabierna dia 1 di juli 2022. Departamento di Impuesto ta pidi contribuyentenan pa tuma bon nota di e participacion aki y pa sigui instruccionan pa precaucion di instancianan concerni.
SERVICIO ONLINE
Alabes Gomez-Pieters a informa cu e servicio online no lo ta disponibel despues di 10:00 te cu diasabra pa motibo cu tur sistema lo ta “down”. P’e motibo aki no lo ta posibel pa haci un cita tampoco. Tur persona cu tin un cita caba, lo haya un fecha nobo pa otro siman. Departamento di Imuesto lo contacta cada cliente a traves di un e-mail pa informa tocante e fecha y orario nobo di nan cita.
PAGO DI PLACH’I NUMBER
Fecha final pa paga plach’i number ta bira diahuebs dia 7 di juli 2022. Departamento di Impuesto ta recomenda pa probecha y haci pago mientras cu tin coriente y asina evita cu ta cay atras den pago.
Dialuna dia 4 di juli 2022, Departamento di Impuesto ta reanuda su servicio na publico segun e orarionan di custumber.


text:
CRISIS TEAM: 47 CASO MAS DI E VARIANTE DI REINO UNI, 8 DI MEXICO Y 2 DI SUR AFRICA A KEDA IDENTIFICA.
Oranjestad - 16 di Maart 2021
Crisis Team ta informa nos comunidad cu RIVM na Hulanda a identifica 47 caso mas di e variante di Reino Uni na Aruba. Manera ta conoci testnan positivo di Aruba ta wordo manda tur siman Hulanda pa wordo analisa. Recientemente un cantidad di 105 test a wordo manda y for di e lotenan aki a identifica 47 caso mas di e variante di Reino Uni. Tambe a identifica e prome 2 casonan di e variante di Sur Africa. Pues na Aruba un total di 97 caso di e variante di Reino Uni a keda identifica, 2 di Sur Africa, 8 Mexicano, 3 di California y 1 caso di e variante di Brazil. Un mensahe ta bay na comunidad pa sea extra cauteloso y sigi cumpli firmemente cu e reglanan di distanciamente social, uza Tapaboca y laba man frecuentemente. E variantenan aki ta mas agresivo y ta acelera e proceso di infeccion cu por causa problemanan serio di salud y compromete e capacidad di cuido na Hospital. Na momento cu bo sinti cu bo tin symptoma, no keda cana rond, bay haci test y isola bo mes pa no sigui plama e virus.


text:
E importancia di datos pa desaroya y monitorea maneho di un manera obhetivo, pa aporta na un publico informa y pa stimula bon gobernacion, ta wordo mas y mas comprendi y sosteni. Minister di Asuntonan Economico, Comunicacion y Desaroyo Sostenibel, mr. Geoffrey Wever, a incorpora implementacion di un Sistema Nacional di Estadistica (Nationaal Statistisch Systeem (NSS)) den su vision di maneho 2021-2025.
E importancia di implementa un Sistema Nacional di Estadistica a wordo treci dilanti door di diferente recomendacion haci door di organisacionnan internacional manera United Nations Economic Commission for Latin America and the Caribbean (UN-ECLAC), The Caribbean Regional Technical Assistance Centre (CARTAC) IMF, ICON Institute), United Nations y e Sustainable Development Goals (SDGs), e Plan Strategico Nacional, e Master Plan y tambe e acuerdo entre Aruba y Hulanda den cuadro di e Landspakket tema A2.
Tema A2 di e Landspakket ta un di e diferente componentenan di e tema general A: Maneho financiero. E meta di e tema aki ta pa controla y pone na ordo e maneho financiero y control financiero for di e necesidad pa gobierno ta den control di esaki. Tema A2 ta focus specificamente riba enforsa e uso di informacion estatistico y datos confiabel den e proceso di desaroyo di maneho y tumamento di decision.
Na fin di 2021, Minister Geoffrey Wever a institui un Comision Sistema Nacional di Estadistica pa implementa un Sistema Nacional di Estadisitica na Aruba. E Comision a traha un plan di implementacion. Minister Wever a haci peticion na United Nations Statistical Division (UNSD) y na United Nations Economic Commission for Latin America and the Caribbean (UN-ECLAC) pa nan duna feedback riba e Plan di Implementacion di e Sistema Nacional di Estadistica. E feedback di UNSD y UN-ECLAC riba e plan di implementacion tabata hopi positivo.
Den juli e Plan di Implementacion di e Sistema Nacional di Estadistica a ser presenta na Conseho di Minister y Conseho di Minister a aproba e plan. E Sistema Nacional di Estadistica ta un cooperacion entre Oficina Central di Estadistica (Centraal Bureau Statistiek (CBS)) y otro productor di estadistica oficial cu e meta di garantisa produccion di un gran variedad di estadistica oficial di calidad halto, relevante y actual pa asina esaki por forma e fundamento di formulacion y evaluacion di maneho y di desaroyo sostenibel.
Awe Minister Geoffrey Wever ta haci e plan publico riba website di gobierno www.gobierno.aw y riba otro medionan di comunicacion pa pueblo en general por ta informa di e plan su contenido. Den e dianan binidero Minister Geoffrey Wever lo sigui amplia riba e tema importante di e Sistema Nacional di Estadistica cual ta esencial den evita malgastamento di fondonan di gobierno, dus mas reduccion di gasto, cual ta un elemento crucial di bon gobernacion (“Good Governance”).


text:
Oranjestad-Pa hopi tempo caba mi a mustra riba iregularidadnan y corupcion cu ta wordo cometi na Dimas. E ultimo cu a yega na mi conocemento ta di un mucha cu a haya permiso NOBO hunto cu su Mama den cuadro di reunion di famia, siendo cu tanto Benny como esnan na Dimas a wordo poni na haltura cu e mucha tin un enfermedad hopi peculiar y cu e remedi so lo costa AZV mas o menos 250.000,= (250mil) florin pa aña. Te hasta un dokter a notifica Dimas riba e asunto aki. Obviamente no por culpa e mayornan di kier garantisa un bon cuido pa nan yiu, pero no por ta asina tampoco cu Aruba mester bay carga cu tur e gastonan envolvi. Y pueblo di Aruba cu sí a contribui na AZV pa añanan caba, mester entrega cierto parti di e pakete cu AZV ta ofrece.
Nos flamante minister nobo di labor ta declara cu desempleo a baha na Aruba. Un ponencia cu ami no ta comparti, pero por ta e minister ta usa esaki como excusa pa sigui duna permiso por mayor y detal. A bin na mi conocemento hopi caso di hendenan cu ta haya permiso di “dienstbode”, pero ta bai traha otro caminda. Mientras tanto e Arubiano mes ta sin trabou. Pero parce cu Hulanda tambe tin informacion cu cosnan no ta bayendo manera debe ser na Dimas. Den noticia a sali cu un delegacion hulandes, incluyendo e director general di husticia hulandes Gerard Roes, lo bin Aruba pa atende cu e situacion di inmigracion.
Ta un lastima di mira un Dimas cu tempo mi persona tawata encarga cune, tawata un departamento cu no a conoce corupcion, awe a decai den un departamento na unda corupcion ta na ordo di dia, cu conocemento y aprobacion di sr. Benny Sevinger. Ami nunca lo por ta felis y contento cu Hulanda ta bin mete den nos asuntonan interno, pero ta Mike Eman himself a logra den un tempo record deshasi di nos autonomia door di accepta y aproba corupcion den dia cla, di tal forma cu caminda a habri pa Hulanda bin investiga. Pero por algo sera cu Mike Eman a doblega pa e chantahe di Hulanda. Kiko lo tin pa sconde???
Pa nos recupera y mantene e autonomia, cu sr. Betico Croes d.f.m. a lucha p’e, ta importante pa nos regla nos propio asuntonan den un forma corecto y responsabel. Mi ta spera cu porfin lo para e bagamunderianan cu ta socediendo na Dimas riba instruccion di Benny. Mester pone tur esnan cu ta comete e actonan coruptivo aki responsabel, y percura pa un maneho di stranheria cu berdaderamente ta funciona na bienestar di nos pueblo y proteha nos mercado laboral.
Despues cu nos a perde nos autonomia financiero, awor ta mustra cu nos lo bai perde nos autonomia riba e tereno di Inmigracion tambe. Pues nos lo tin un Status Aparte cu hopi menos autonomia cu Corsow y St. Maarten. Y tur esaki pa motibo di un gobierno cu ta goberna nos pais yená cu corupcion. Esaki tambe nos lo bai acepta? Ta e momento oportuno pa Arubianisa nos Patria, manera UPP a campaña cu ne. Trece ordo back manera tabata e caso entre november 2005 y 31 di october 2009 na Dimas, na unda no tabata haci excepcion y na unda e trahador local tabata wordo proteha. Y MESTER trece back e modelo Suiso. Y aki mi ta spera cu tur partidonan politico, particularmente esunnan den oposicion haci un declaracion al respecto. Pa pueblo por huzga ken realmente ta para na su banda. UPP si ta kere cu mester bin un paro inmediato den otorgamento di permiso y un maneho cu ta defende e trahador local.
Ta di spera cu e delegacion di Hulanda lo haci un evaluacion y investigacion riba locual ta trata permisologia, no solamente pa e periodo november 2009 pa awor aki, pero pa henter e periodo desde di entrada di nos Status Aparte na 1986. Di mes e investigacion ey lo mustra cu for di comienzo di 2006 cu mi persona a wordo encarga cu Stranheria te fin di october 2009 na DIMAS NO tabatin lugar pa corupcion ni manipulacion; sí tabatin un maneho estricto pero na mesun momento humano. E investigacion mester cubri henter e periodo for di 1986, pa un comparacion por wordo haci entre e diferente manehonan riba e tereno aki.
Como indicacion cu na DIMAS lo tin cos cu no por mira luz di dia, ricibi adhunto un potret di documentonan cla pa bay kima pa asina ey trata di sconde cos.
Aparte di e tantisimo medidanan contra nos pueblo awor ta entregando nos autonomia. Ta basta. A yega tempo pa nos como pueblo para e masacramento aki. Ta e pueblo so por salba e pueblo.


text:
Dia 3 di desèmber ultimo tabata un dia ku diferente aktividat relashoná ku un Dia International di Personanan ku un Desabilidat. Komo parti di e dia tambe a lansa e mobile app di Fundashon Alton Paas ku yama Fappi. E nòmber Fappi ta para pa Fundashon Alton Paas Portal Inteligente.
Fappi ta un solushon inisialmente pa klientenan di fundashon ku mester firma despues di un kareda di wheelee òf seshon di ehersisio. Ta asina ku tin diferente kliente ku e firmamentu no ta algu ku sa bai fasil. Tin diferente kliente ku no por move nan man bon pues e firma sa bai hopi slow òf tin bia e no ta bai mes i sigur despues di un bon seshon di ehersisio.
Den un buskeda pa un solushon pa esaki a bin den kontakto ku IBIS Management kual ku hopi entusiasmo a bai di akuerdo pa koperá ku Fundashon Alton Paas pa desaroyá e solushon aki. Despues Lobatech tambe a djòin komo partner den e proyekto.
E dos kompanianan aki a desaroyá Fappi ku e ta asina leu ku 3 di desèmber ultimo den un ambiente ameno ku algun kliente i kolaborador por a duna un presentashon i asta hasi e promé skèn di un kareda i tambe di AP Center.
Fappi lo bai hasi posibel ku ora un kliente registrá pa haña un kareda di Wheelee e ta logra wak e detayes di su karedanan ku e tin registra pendiente, tur su karedanan ku ela hasi i tambe e kamindanan ku ela chèk-in usando un QR-code.
Esaki ta e solushon inisial pero ela habri porta pa hopi desaroyo mas den futuro. Fappi lo por bai funshoná pa otro eventonan di fundashon, pa fundraising, oportunidat pa boluntario i hopi mas.
Pues e kolaborashon ku Fundashon Alton Paas, IBIS Management i Lobatech lo bai trese hopi desaroyo ku lo por fasilitá klientenan i kolaboradornan di Fundashon Alton Paas i hinter e komunidat di Kòrsou.


text:
Dia 15 di sèptèmber último e ‘Punto di Informashon medio ambiente’ a ranka sali na Kámara di Komèrsio. E Punto di Informashon medio ambiente ta un kolaborashon entre Entidat Públiko Boneiru, ministerio di Infrastruktura i Maneho di Awa i Kámara di Komèrsio. E punto di informashon akí ta duna informashon na empresarionan tokante e Dekreto di Establesimentu i Aktividat BES (Inrichtingen- en activiteitenbesluit BES - IAB BES). E dekreto ta regla e regulashon ku mester protehá medio ambiente kontra konsekuensia di aktividatnan empresarial i segun espektativa e ta drenta na vigor entrante 1 di yanüari 2023.
Mediante e reglanan di medio ambiente akí empresanan por hasi negoshi den un forma sostenibel i medio ambiente, naturalesa i e ambiente di biba di hende i bestia ta bira mas limpi i mas seif. E dekreto ta sòru tambe pa ménos gastu relashoná ku kumplimentu ku regla i ménos gastu atministrativo, pasobra ménos empresa tin ku hasi petishon pa pèrmit. Na e momentu akí ta konta pa empresanan ku ta pone preshon riba medio ambiente ku nan tin mester di un pèrmit di medio ambiente a base di e Ordenansa di Molèster.
Pa mayoria empresa un obligashon di notifikashon i reglanan general lo bini na vigor i algun empresa mas grandi lo tin ku hasi petishon pa pèrmit. E Punto di Informashon ta bai splika empresarionan den kua kategoria nan (ta bai) kai i kua ta e reglanan di medio ambiente ku ta bai konta pa nan aktividatnan empresarial.
E bali ta disponibel pa pregunta di empresanan individual i lo tene seshon di informashon tambe pa e diferente sektornan. Via e kanalnan di informashon di Kámara di Komèrsio lo anunsiá esakinan.
E Punto di Informashon medio ambiente ta establesé den lòbi di Kámara di Komèrsio na Kaya Amsterdam 23 i e ta habrí tur dia for di 08:00 or te 12:00 or. Pa informashon mas amplio bo por konsultá e wèpsait www.infomilcn.com.


text:
La Diva GG huntu ku Ir-Sais den studio di grabashon
"De Panamá” ta nòmber di e guy! Mesora lo bo puntra ta tokante di ken TRENDZS ta relatando? Awèl esaki ta algu ku solamente e konosido kantantenan La Diva GG i Irsais por kontestá- te ainda.
Ta trata aki di nòmber di un piesa nobo ku pronto lo mira lus dia. Huntu ku su videoclip. E piesa kompone dor di Irsais lo keda kombiná Givienca 'Gigi' Clotida. ‘Gigi’ ta konosí pa su hitnan, manera entre otro, ‘Mi Asuntu’ ‘Calculator, ‘Un humilde amor’ i tambe últimamente ‘Bon dia’ huntu ku Buleria.
Miéntras ku Irsais ta konosí pa su hitnan ‘Distansia’, ‘Nada no ta pasando’ i tambe ‘Waya bo bin patras’. Resientemente hasta e kantante ulandes Ronnie Flex a reprodusí, Dream Girl di Irsais.
Pues un kombinashon di bos nobo- pa prome biaha, unda bo tambe lo bai sa mas di e guy ku yamá ‘De Panamá’. 'Gigi' ya ta den studio di grabashon di Dopwell Music na Kòrsou, miéntras ku Irsais ta hasi su parti na Hulanda. Éksito!


text:
Ivanhoe 'Skuri' Willems a yega na akuerdo di kolaborashon ku Nastyplay
Un popular kantante, YDK residensiá na Hulanda pa hopi aña kaba, kende tin numeroso hit riba su nòmber, ta den notisia. Ta trata aki di èks kantante di entre otro Giitos i tambe Cache Deluxe i Royale.
Aki TRENDSZ ta referí na Ivanhoe ‘Skuri’ Willems. Despues di algun spekulashon, inkluso informashon ku ya pa algun dia a yegá serka TRENDSZ, tabata awe djamars dia 12 yüni 2018, ku esaki a keda konfirmá.
Tabata den oranan di atardi, durante di e show di é 'Reina di Ambiente', Ruvette Dirksz, ku a bira konosí ku e kantante aki, lo djòin e famia di Nastyplay próksimamente. ‘Ruvi’ a anunsiá esaki, anunsiando tambe ku e propio doño di kurpa a konfirmá e informashon.
Esaki despues ku tabatin diferente oferta riba mesa, tantu aki na Kòrsou komo na Hulanda, pa Ivanhoe. Finalmente ‘Skuri’, a skohé pa aworakí, e ta parti di e famia Nasty, kua lo mester bai keda anunsiá ofisialmente.
Di informashonnan ku TRENDSZ ta disponé di dje mas aleu, ta indiká ku Ivanhoe Willems, lo bai ta enkargá ku e parti di sòru pa komposishonnan, miéntras ku tambe e lo bai fungi na okashonnan speshal, ku e banda. Ku esaki, mesora por menshoná ku e famia di Nastyplay su front, lo bai ta formá pa T-sean, Loui G, Matt i Ivanhoe. Pues kuater di kual kada un ta un, unda sigur lo por bai spera lo máksimo di kada un.TRENDSZ ta deseá nan tur, tur klase di éksito !


text:
E parlamentario Jacintha Constancia di partido MFK ta cera pa motibo cu el a duna un otro parlamentario un wanta den su cara durante un debate publico den parlamento ayera.
E victima ta e parlamentario Giselle McWilliam di partido MAN cu despues di e sla, a mustra cu┬ásu nanishi a sangra. El a entrega un keho contra sra. Constancia. Relaciona cu esaki Ministerio┬áPublico di Corsou a saca un relato indicando cu nan a detene sra. Constancia ‘op heterdaad’ (pues┬ána momento di e acto). Landsrecherche a cuminsa un investigacion penal a base di e denuncia di┬áMcWilliam di maltrato. Pero tambe a base di un otro denuncia di parlamentario Elsa Rozendal┬ácontra sra. Constancia di menasa.
Sra. Constancia ya a pidi su disculpa y a anuncia cu lo tuma su retiro como parlamentario. Su partido MFK y tambe mayoria di e otro miembronan di parlamento a condena su acto. E parlamentario a bisa cu el a rabia riba sra. McWilliam pa motibo cu e victima tabata haci cierto remarkenan durante e debate riba un caso penal andando unda sra. Constancia tambe ta envolvi. E ta trata di un investigacion penal den bendemento di mascara medicinal.
Riba e website y Facebook di Bon Dia 24 por haya e video di e momento cu sra. Constancia a duna sra. McWilliam un wanta duro den su cara. Riba e potretnan por mira e herida riba e cara di e parlamentario victima. Riba e Facebook di parlamentario Jacintha Constancia, cual ta habri pa publico, por lesa cu mayoria comentario ta condena e actitud di e parlamentario. Sinembargo tambe por lesa un par di hende post nan aprecio.


text:
Recientemente Aruba One Happy Island Lions Club tabata tin e honor di yama Bonbini na 6 miembro nobo. Cada un di e persona nan aki a demostra di tin tur e cualidadnan di ta lidernan den nos comunidad. Cu nan entusiasmo y dedicacion sigur nos club por sigui traha na bienestar di nos dushi Aruba.
Pertenece na e famia di Lions International ta un orguyo y privilegio, unda mas di 1.4 miyon miembro, tanto hende homber como hende muher, den 48 mil club den mas di 221 pais y area geografico na mundo ta dedica parti di nan tempo pa haci un diferencia den nan comunidad.
Acto di huramentacion a wordo efectua pa Presidente di Aruba One Happy Island Lions Club, Lion Eugene Dubero.
Bonbini na Aruba One Happy Island Lions Club na:
Lion Amber Wanga
Lion Iraima Croes
Lion Ariane Frans
Lion Sergio Winterdal
Lion Ryan Peterson
Lion Joanne Aguilar
Hopi exito na e miembro nan nobo.


text:
Director di Departamento di Finansa a duna e Hefenan di Departamento di Gobierno un bista riba e impacto grandi cu COVID a causa riba Aruba su finansa publico.
Debe: Door di COVID e debe a subi grandemente cu 916 miyon florin di debe na Hulanda, cu ta hiba nos na un quota di debe di 108%, despues cu esaki tabata un 74,6% promer cu COVID. Hasta si Aruba logra surplus nan di +1.0%, esaki no lo ta suficiente pa cubri e pago di e prestamonan cu ta necesario den e añanan venidero.
Saldo financiero: Promer cu COVID e saldo financiero tabata conoce un surplus di 3,8 miyon florin, y awor esaki a bira un deficit di 534 miyon florin.
Sosten di likidez: Promer cu COVID, Aruba no tabata presta placa via Hulanda. Y awor pa por a wanta y surpasa e golpi financiero y economico, Aruba a fia 916 miyon florin di Hulanda.
Gasto di Interes: Aruba su gasto di interes tabata 229 miyon florin promer cu COVID y awor esaki a bira 243 miyon florin.
Gasto di personal: E gastonan di personal tabata na 475 miyon florin promer cu COVID y awor esaki ta 417 miyon florin.
Sosten financiero: Pa mantene e sistema social y pa retene cupo di trabou durante e pandemia di COVID, Gobierno a brinda 715 miyon florin di sosten financiero.
Presupuesto 2023: Director di Departamento di Finansa a splica tambe riba e cuadro financiero di Presupuesto 2023 cu a wordo prepara pa Conseho di Minister tuma decision riba dje. Una bes cu keda cla cu tur decicion, e Presupuesto 2023 lo cuminsa cana e caminda pa wordo formalisa como Ley di Presupuesto 2023.


text:
KRALENDIJK – Debí na e pandemia i medidanan di COVID-19, mayoria aktividat di Union di Penshonado pa Adelanto i Hustisia, sekshon Boneiru (UPAH Bonaire) no por a sigui e aña akí. Esaki ta konta pa nos tradishonal Sena di Pasku di tur aña tan gustá. Direktiva di UPAH i Komishon di Aktividat (KOMAK) sinembargo no kier a laga e aña akí pasa sin tòg hasi algu pa miembronan. Pa e motibu ei komo alternativa pa e Sena di Pasku, ta organisá e aña akí un asina yamá ‘drive-thru brùnch di Pasku. Esaki lo tuma lugá riba djadumingu, 20 di desèmber 2020 di 11or di mainta pa 1or di mèrdia riba e lugá di parker di Banko Maduro banda di ‘Little Havana’ den Kaya Bonaire. E drive-thru ta pa miembro i nan invitadonan.
Aña 2020 tabata un aña hopi pisá i fèrfelu pa mundu henter. Nos di UPAH tambe a sinti e konsekuensianan di e medidanan pa trata na kontené e brote di coronavírùs. Mayoria aktividat pa miembronan mester a para, entre otro e tradishonal selebrashon di Dia di Penshonado. Debí na e medidanan ku ainda ta na vigor lo no ta posibel tampoko pa organisá e tradishonal Sena di Pasku.
Tòg direktiva di UPAH Bonaire huntu ku KOMAK no kier a laga e aña akí kaba den un estado di ánimo minor i pensa un alternativa pa tòg brinda algu festivo na nos miembronan pa alegrá e dianan di fiesta. Pa e motibu ei a pensa pa den e esfera di Pasku, organisá un komementu di Pasku den estilo di un ‘drive-thru brùnch di Pasku’.
E preparashon di e brùnch ta den man di Karel’s Beach Bar/Zeezicht Restaurant, ku a prepará un ekskisito menú, ku UPAH por ofresé na un preis hopi abou na e miembronan i nan ivitadonan.
Miembronan ta paga solamente 15 dòler i nan ivitadonan 20 dòler pa persona.
Pa e preis akí ta haña 1 djus òf sòft, Ayaka na fòrnu, Ham di Pasku, Terderloin den mushroom sauce, Aros Noël, Salada di macaroni òf batata i komo pasaboka por skohe entre Ice Cream, Rum Cake òf Bolo di Fruta.
For di 11or di mainta esnan ku ta partisipá na e brùnch akí por pasa ku nan vehíkulo riba e sitio di parker ariba menshoná pa buska nan pakete di brùnch.
Entre tantu miembronan a risibí e invitashon pa e brùnch kaba na kas. UPAH a disidí di prolongá e fecha pa entregá e papel di inskripshon te ku djaweps, 10 di desèmber 2020. Direktiva ta supliká pa entregá e papel yená ku nòmber i kantidat di persona ku ta partisipá na ofisina di UPAH na Kaya Nikiboko Nort riba djamars òf djaweps mainta. Por skèn i manda esaki tambe pa upahbon@telbonet.net. Un suplika ta bai tambe pa por fabor pasa paga na ofisina di UPAH na tempu.


text:
Showing 1–12 of 55 results
Awe no ta mi dia!$ 0,00 O.B Excl.
Fls 0.00
Derrick D. Barnes
Mi kèts ta tur na lodo.
Mi baiskel su tayer ta flèt!
Awaseru a bati mi, daña mi pèchi, nada prèt.
Kiko mas por bai robes awe?
Beibi su promé buki Bestia$ 6,87 O.B Excl.
Fls 12.50
12-18 luna
Pa beibi, peuter i kleuter ta importante pa na sierto momentu nan siña palabra nobo. E seri E promé Stapnan ta kuadra ku e desaroyo natural akí. Kada buki den e seri ta riku na imágen saká di e mundu di bo yu. Mucha ta loko ku e buki nan akí pasobra nan por deskubrí asina tantu den nan.
Kon bo por yuda bo beibi òf kleuter mas mihó ?
– Bòltu blachi di e buki huntu ku bo yu. Bo por pidi bo yu mustra un sierto bestia òf bo mes ta mustra un i pidi bo yu pa menta e nòmber.
– Abou na kada página tin ehèmpel di pregunta ku bo por hasi bo yu. Na kuminsamentu lo bo tin ku yuda, pero mashá lihé bo yu mes lo por kontestá. Asina for di chikitu bo yu ta siña pensa e mes.
Beibi su promé buki Palabra$ 6,87 O.B Excl.
Fls 12.50
12-18 luna
Pa beibi, peuter i kleuter ta importante pa na sierto momentu nan siña palabra nobo. E seri E promé Stapnan ta kuadra ku e desaroyo natural akí. Kada buki den e seri ta riku na imágen saká di e mundu di bo yu. Mucha ta loko ku e buki nan akí pasobra nan por deskubrí asina tantu den nan.
Kon bo por yuda bo beibi òf kleuter mas mihó ?
– Bòltu blachi di e buki huntu ku bo yu. Bo por pidi bo yu mustra un sierto bestia òf bo mes ta mustra un i pidi bo yu pa menta e nòmber.
– Abou na kada página tin ehèmpel di pregunta ku bo por hasi bo yu. Na kuminsamentu lo bo tin ku yuda, pero mashá lihé bo yu mes lo por kontestá. Asina for di chikitu bo yu ta siña pensa e mes.
Bich’i Kandela i Bèshi Mora
Fls 5.30
Un kuenta di tribu pemon
Riba un biahe largu un bich’i kandela ta topa un mata di bèshi mora ku ta trat’é ku mashá kariño i pidié pa kasa kuné. Pero e bich’i kandela no ke tende nada di kasamentu ku un mata asina bieu i korkobá. Despues di poko tempu e bich’i kandela ta bolbe topa ku e bèshi. Esaki a kambia bira un mata mashá bunita i e bich’i kandela ta sinti duele ku e no a kasa kuné.
Bula basora$ 0,00 O.B Excl.
Fls 0.00
Erin su ruman muhé grandi ta bai kasa.
Erin lo logra haña un regalo spesial p’e?
Lesa tokante e ambiente di preparashon pa e kasamentu i siña di un tradishon spesial.
Djadumingu e mihó dia$ 0,00 O.B Excl.
Fls 0.00
Juwanda G. Ford-Williams
Ilustrashon di Colin Bootman
Dikon djadumingu ta dje bon ei ? Buska pa sa dikon e mucha den e kuenta akí ta pensa ku djadumingu ta e mihó dia di siman.
Djòsi Djaka ku Mimina Makaku
Fls 5.30
Ruthie Pantophlet
Ariadne Faries
Mimina Makaku delegá kasi flaku a namorá dje djaka ku ta biba den dak.
Pero Djòsi Djaka ku ta biba den dak tin hinteramente un otro smak.
E muchanan den rònchi$ 0,00 O.B Excl.
Fls 0.00
E muchanan ta pasa mashá dushi ta bisti welita su pañanan! Ta unda nan ta bai bistí dje forma ei?
Elmer
Fls 7.50
David Mckee
Elmer i Tawela Eldo
Fls 7.50
David Mckee
Elmer ta bai bishitá su Tawela Eldo. E ta haña mashá prèt pa kòrda Eldo tur e kosnan ku nan sa hasi huntu. Ma di bèrdat Eldo ta lubidá tantu manera Elmer ta pensa? E por ta bieu, pero al fin al kabo ta olefante e ta. I olefante no ta lubidá nunka. N’ ta asina ?
Otro buki di Elmer, e famoso olefante teduki ta: Elmer, Elmer riba staka.
Elmer riba staka
Fls 7.50
David Mckee
Elmer su fènnan lo gusta e kuenta akí di tur hende su olefante favorito. E yagdónan ta bini i tur olefante ta preokupá. Elmer, e olefante teduki ta bini ku un plan pa nèk e yagdónan. Pero kos no ta sali manera e ta pensa…
Gabriela i e simianan di felisidat$ 0,55 O.B Excl.
Fls 1.00
Maria Diwan, Ariadne Faries, Diana Pinto
Talbes nos tin ku kustumbrá ainda ku un mucha komo pionero. Gabriela ta ofresé nos e posibilidat ei. Un mucha muhé ku hopi kurashi ku sa ku e por salba su bario Marshibista di polushon i hasié limpi i kolorido bèk, ta logra ku yudansa di su pueblo i di naturalesa mes. Gabriela ta un bunita historia di aventura i fantasia pa rebibá naturalesa.
Pa mucha, mayor, edukadó, guiadónan en general e buki akí ta ofresé asina tantu material dushi pa kòmbersá ariba i sigui krese. E historia ta aplikabel pa Kòrsou … bon mirá pa henter mundu. Gabriela, un invitashon pa drenta milenio nobo kuidando naturalesa, ta stima bida. Abo tambe ?


text:
KRALENDIJK – Un aña pasá Ret Karibense a skibi tokante e krítika pisa riba Ministerio Públiko (OM). Tabata trata espesialmente di eror den trato di kaso penal. Huntu ku esnan envolví nos ta wak kon a bai e aña ku a pasa.
“Ta bai mihó ku ántes pero ainda tin hopi di hasi”, abogado Anthony Nicolaas ta bisa. “Te ainda ta entregá papel importante muchu lat serka abogado.”
Ménos eror atministrativo
Hopi bia OM tabata kometé eror atministrativo: manera number robes di parkèt i dagfar ku tabata entregá muchu lat. Abogadonan penal ta bisa ku e failnan penal regularmente no tabata kompleto. E mesun abogadonan penal awor ta haña ku esaki a mehorá. “Mi tin e impreshon ku e erornan atministrativo ta ménos”, asina abogado Edward Winkel ta bisa.
OM no ta indiká si a usa akshon òf trayekto spesífiko pa evitá eror. “Komo organisashon nos no ta sinta ketu. Nos ta profeshonalisá i tur dia nos ta trata di bira mihó i koregí nos mes kaminda ta nesesario”, segun e bosero di OM, Roderick Gouverneur.
“E komunikashon awor ta mas direkto sí i tin ménos burokrasia”, abogado Marga van Lieshout ta bisa. Segun Winkel e komunikashon interno sí ta falta un poko ainda. “Esun momento bo no ta haña un dokumento i un otro bia ta mail bo tres kuater bia e mésun dokumento”, asina e ta bisa.
Segun Nicolaas mester distinguí entre fiskal i OM komo instituto. “Mi ta anda bon ku e fiskalnan pero OM den su totalidat por funshoná mas mihó”, e ta haña. Segun e abogado te ainda ta entregá fail importante muchu lat na e abogadonan. “Mi no sa si ta pasobra polis a entregá e failnan muchu lat na OM, pero e echo ta keda ku e failnan no ta kompleto tur ora”, e ta sigui.
Anteriormente Nicolaas a indiká ku lo yuda si e abogadonan por a haña akseso na e failnan. Te awe esaki no a sosodé.
Mas transparensia
“Nos a manda OM un mail tokante e kantidat di eror ku nan ta kometé. Nunka nos no a haña un reakshon riba nos feedback”, Winkel ta bisa.
Gouverneur ta bisa di esaki: “na momentu ku kometé un eror òf un problema surgi, ta di gran importansha pa tur partner kadena drenta den kombersashon ku otro pa evitá esaki den futuro.”
Konfiansa di komunidat ta krusial
Transparensia ta importante pasobra OM ta e úniko partido kaminda siudadano por akudí si nan eksperensiá inhustisia. Ke men e konfiansa di komunidat ta krusial pa e bon funshonamentu di OM. Tòg parse esaki no ta bai bon den tur kaso, asina ta sali for di e reakshon di Van Lieshout.
Durante un kaso penal kaminda e sospechoso a indiká ku polis a usa violensia eksesivo, Van Lieshout a splika wes ku el a pidi OM pa saka potrèt di e leshon i registrá esaki den un rapòrt separá. Pero esaki no a sosodé nunka. “Mi no sa si trata di un eror di OM òf ku ta falta di polis, pero mi no a haña un kontesta konkreto riba esaki”, segun Van Lieshout.
OM den un reakshon riba esaki ta bisa ku sigur nan ta haña un bon trato di keho importante. “Pa OM ta importante ku nan ta tuma keho serio i ku ta reakshoná riba esaki”, segun Gouverneur.


text:
Diamars atardi Aruba Soccer Academy a invita prensa pa un encuentro na e oficinanan di nan sponsor principal Mediq pa un anuncio alentador. David Abdul, Eric Abdul y Alwin Toppenberg a bisa cu den apenas su prome seis lunanan di existencia ASA a surpasa su meta anual di manda un hungado Hulanda pa tryout, y tin tres hoben biahando den e proximo dianan pa Sparta Rotterdam riba un invitacion for di e organisacion pa bay tryout cu nan division “jeugd”.
E tres hungadonan ta Edhyon Hersilia di SV Britania; Mishawn Molina di RCA y Wesley Illes di SV Estrella. David Abdul a bisa cu den Edhyon a mira masha hopi talento, Mishawn ta un hoben cu a desaroya sumamente lihe y Wesley ta un hoben cu sa di uza su estatura y fisico en general na su beneficio riba cancha.
Ademas di talento y determinacion, e hobennan aki tin un disciplina admirabel, y famianan cu ta para 100% nan tras den nan desaroyo y realisacion di nan soño di bira hungadonan profesional. E sosten di famia ta sumamente importante, como cu si nan logra un tryout exitoso e famianan lo mester muda pa Hulanda pa e hobennan por sigui desaroya nan mes den e team di Sparta Rotterdam, y mas leu.
David Abdul a splica cu ta un proceso di algun luna pa scoge hungadonan pa bay tryout. Aruba Soccer Academy tin 100-y-pico hungado, cual tur ta ricibi training intensivo y ta wordo observa y guia di cerca pa cu e desaroyo. El a bisa cu prome e trainernan hunto a scoge ocho pa 10 hoben cu nan lo concidera cla pa un tryout, of cu por wordo prepara pa un tryout. Nan ta bay algun wega y ta determina tambe si mentalmente nan ta cla pa un paso asina grandi.
Futbol ta un sport unda cu ta considera e persona completo, no solamente su habilidadnan tecnico/ fisico, pero tambe su forsa mental/sicologico.
Danki na e bon contactonan cu e rumannan Abdul a keda cun’e for di tempo cu nan mes tabata envolvi cu Sparta Rotterdam, for di 10 aña pasa, nan a logra pa haya e tres cuponan pa tryout pa e hungadonan aki.
E hobennan lo biaha cu un mayor, y lo presencia un wega di Sparta contra Ajax riba diadomingo. Esaki tabata un sopresa cu a logra haya como un gesto di bonbini pa nan. E ta un momento hopi importante tambe den e historia di Sparta, unda cu despues di seis aña e ekipo a logra subi bek pa eredivisie di Hulanda.
Contrario na e ekipo di Sparta mas halto, e ekipo di hobennan no a baha di categoria den su division y semper a keda den top di nan wega. David Abdul ta splica cu e ekipo Sparta Jeugd ta conoci pa ta un ekipo fuerte unda cu Ajax, Feijenoord y PSV ta cumpra hungado.
Martin Koopman, kende ta un ex-hungado profesional conoci pa Roda y FC Den Bosch ta e persona di contacto na Hulanda pa ASA y e mayornan di e hobennan durante di nan bishita. E ta representa ASA pa cu asuntonan cu mester regla pa e hobennan na Sparta. Tambe nan ta conta cu e apoyo y sosten di Denzel Dumfries, kende ta hunga den e division profesional di Sparta.
Desafortunadamente pa motibonan fuera di nan alcance no tin trainer di ASA ta biahando hunto cu e hobennan, pero ASA a percura pa e miho “opvang” posibel y pa tur cos ta cla pa nan ora nan yega Hulanda.
David Abdul ta agrega cu ASA ta hopi contento cu e confiansa cu Sparta tin den ASA, cu a resulta den e invitacion aki, despues cu ASA a manda nan tur informacion di e hobennan.
Alwin Toppenberg a dirigi su mes na e hobennan durante di e conferencia di prensa, motivando y encurashandonan pa goza di e oportunidad y experiencia cu nan a logra haya.
El a bisa nan cu un tryout semper ta hopi emocionante, y ta algo completamente nobo; cu nan lo sinti poco stress, pero mester keda semper positivo. Talent ta importante, pero den tur deporte suerte tambe ta hunga un rol, el a bisa, domina e stress y nervio, keda semper positivo.
Un tryout ta un “leermoment” y fayo ta parti di cada momento di siñamento, pero keda motiva bo mes pa sigui dilanti, purba atrobe, Toppenberg a subraya. El a comenta cu nan pa nan corda cu e tryout ta algo unico, nan tin talento, y mester sigui padilanti y purba atrobe. Toppenberg a pidi e mayornan tambe pa coopera y papia y motiva nan yiunan. Futbol ta diberticion, el a agrega, drumi na ora, come bon, y scucha canticanan cu ta relax e hobennan anochi.
Eric Abdul a subraya e importancia di ta fuerte mentalmente y tin disciplina. El a agrega cu tin dos sceneario, cu sea nan no ta logra e tryout y ta bolbe Aruba y sigui train, of nan ta logra y lo mester muda pa Hulanda pa sigui cu Sparta.
E mayornan tambe a wordo avisa caba di e decisionnan cu nan tin nan dilanti y tur tres hungado tin mayornan, y den caso di Edhyon tambe su omo y tanta, cu ta para 100% nan tras y ta cla pa haci loke mester haci pa nan por logra sigui desaroya den nan deporte preferi. E ekipo di Sparta lo asisti e famia den haya scol pa nan yiu, entre otro.
Eric Abdul a gradici tambe e sponsornan di ASA cu ta haci e trainingnan, y intervencionnan manera e tryout na Sparta Rotterdam posibel, incluyendo Mediq, Cooper Tires y Compra, como tambe Interprint, Romar Trading, Aruba Bank y Barney’s.


text:
E damesnan tricolor, mescos cu Divishon di Honor, a bolbe clasifica pa play-off di Aruba Voetbal Bond su campeonato anual. Prome wega ta diasabra awo 8or di anochi na Centro Deportivo Guillermo Prospero Trinidad contra di e Rio-Platense Femenino di Madiki Riverplate. Fanaticada Tricolor ta keda cordialmente invita pa asisti na tur wega di play-off y apoya positivamente nos Soldatnan Femenino. Pronto e divishonnan hubenil U20 – U17 – U15 tambe lo ta oficialmente clasifica pa play-off igual cu full e secshon infantil cu ta hasiendo un tremendo trabou. RCA celebrando su 85 aniversario cu hopi exito y trabounan grandi di renobashon di e cura. Pa bo shirt tricolor pasa club y puntra pa Sra. Yazmira Tromp y haya bo Sticker di Auto Gratis.
Club
Dames RCA cla pa Play-Off
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
RCA vs Riverplate den “Derby di Capital”
Diasabra awor pa 6:30 pm den CDGPT ta e Gran Bataya di Oranjestad. E...


text:
ULTIMO ORA.
BONEIRU.
O.M. TA BUSKANDO UN SOSPECHOSO MAS DEN E KASO DRUM.
Update kaso Drum
Den kuadro di e investigashon DRUM tin 6 sospechoso den detenshon preventivo. A base di e resultadonan di e investigashon ku tin te na e momentunan aki, por konsiderá un hòmber mas komo sospechoso. E tim investigativo den e kaso DRUM ta buskando e hòmber aki. Ta pidi komunidat pa yuda haña e hòmber aki òf pa mèldu si sa unda e ta kedando. Ta trata di:
– un hòmber di desendensia Venezolano,
– ku kabei pretu kòrtiku pretu (liso),
– Altura mas o ménos 175 cm,
– Edat mas o ménos 25 à 30 aña
– Postura delegá,
– Koló brùin kla,
– ku un tatuahe ku e palabra “ Iverson” òf “Anderson” òf “ Jaiveyson” probablemente na su brasa,
– ku probablemente tatuahe riba su pechu (leter),
– e hòmber probablemente tin e nòmber di kariño Kike.
Si bo tin informashon òf a mira e hòmber aki ta importante pa bo mes no aserk’é, pero yama polis si bo tin informashon riba unda e hòmber aki ta kedando.
Ministerio Públiko ke enfatisá ku ta kastigabel pa lei pa skonde òf yuda un persona ku a kometé un akto kontra di lei pa skapa for di man di polis i hustisia.
Entretantu e barku di defensa De Pelikaan a yega Boneiru for di Kòrsou pa yuda den e investigashon.
Manera ya a keda menshoná,den e kaso hopi serio aki Fiskal mayó ta ofresé un rekompensa di $ 10.000.
Esun ku tin e tep ku ta kondusí na detenshon i/òf persekushon penal di un òf mas sospechoso den e kaso aki ta bini na remarke pa rekompensa. E suma di e rekompensa ta dependé di e kontribushon di e tep pa loke ta trata e investigashon aki.
Pa e atrako i tiroteo ku konsekuensia fatal pa un agente polisial den e anochi di 17 di ougùstùs den e bario di Sabadeco polis a pone un liña di tep speshal na disposishon. Personanan ku por ta den peliger serio òf pa otro motibu urgente por duna nan informashon solamente di forma anónimo, pa e kaso spesífiko aki por yama direktamente e servisio di inteligensia (Criminele Inlichtingen Dienst). E departamento di polis aki tei pa garantisá anonimidat di hendenan ku ta duna tep. Pa esaki por bèl e number 795-5746.
Por hasi uso di e number di tep general di polis ku ta 717-7251.
FUENTE: O.M.
NOTISIA KU BO POR KONFIA.


text:
Dos siman pasa Utilities, ELMAR, WEB y Minister Glenbert Croes a reuni cu sindicatonan riba nan preocupacion relaciona cu e aumento di awa y coriente. Durante dicho reunion manera Minister Glenbert Croes mes a expresa, Sindicatonan a bin cu un bon proposicion. Sindicatonan a haci e cuestionamento di pakico pa e grupo di menos entrada, ta haya un aumento ta mas halto. E mandatario na mes momento a gradici WEB enormemente cu a para habri pa e recomendacionnan di Sindicato. A keda palabra cu lo bolbe bek na mesa despues di dos siman. E dia ey tabata awe. Durante e reunion WEB a bin bek cu e proposicion, aproba pa Gobierno di Aruba, pa honra peticion di e sindicatonan: ta bolbe reduce e aumento di tarifa di awa y coriente entrante 1e di September igual pa tur.
Si mira e grafica adhunto, si antes e aumento tabata 38%, entrante 1 di september e lo reduci esaki te na 26%, igual pa tur catergoria di tarifa. E mandatario a aprecia e participacion y recomendacion di sindicatonan y ta gradici WEB pa nan disponibilidad sigui traha hunto pa bienestar di nos pueblo.


text:
Jaido ta lansa ‘Sin Bo’
Despues ku fin di aña e’la resultá un di e artistanan urban mas solisitá, tantu na radio-emisoranan lokal i den fiesta komo strea invitá, Jaido ta klá pa drenta 2018 ku e promesa di keda prominente. Fanatikonan por spera e mesun dinamismo e aña aki di Jaido i esei ta keda demostrá ora ku den e promé siman di aña, Jaido ta lansa un single nobo titulá “Sin Bo”. E piesa aki sigur ta un aserkamentu diferente, sigur teniendo na kuenta e konsepto i letranan. E bes aki Jaido tin un ‘romantic groove’.
E piesa ta papia di un amor real, na unda ku e damita ta namorá di e propio kantante pero ta hasi esaki sin interes den fama, plaka i tur loke ser artista ta trese kuné. E damita stima Jaido di kurason. E piesa produsí pa Ox, a keda lansá e siman aki i ya kaba por wòrdu skuchá na radio. Por sigui Jaido riba instagram i snapchat @jaidorick. Fanatikonan por mira e videoclipnan di Jaido riba e Youtube Channel @decodedofficial òf solisitá e track na nan radio preferí. Ademas, por stream riba ITunes, Spotify, Google Play i Apple Music.


text:
Willemstad, 28 di Aprel 2021 – Ku bahada di kasonan di pashènt ku COVID-19 den hòspital, Curaçao Medical Center (CMC) a kuminsá plania pa start bèk ku tratamentunan elektivo i sitanan na poliklínikanan i alabes permití bishita na pashènt. Den e último luna mester a para tur sita, tratamentu i sirugia ku no ta esensial òf di emergensia pa por a habri espasio pa kuido di COVID-19. Ku e kantidat di kasonan di COVID-19 den hòspital bou di 50 na e momentunan aki, algun espasio i personal a bira disponibel pa start bèk ku kuido regular. Alabes mester kuminsá traha pa redusí e lista di espera di operashonnan di 1,432 ku a bin ta akumulá.
E promé pashèntnan pa operá ta esnan mas krítiko di onkologia, tratamentu di kanser. Departamentunan di poliklínika ku eksepshon di Pulmonologia i Medisina Interno di CMC lo yama tur pashènt di kual nan sita a wòrdu kanselá pa por reprogramá esakinan mas pronto posibel. Sitanan ku Pulmonologia i Medisina Interno mester warda un ratu mas debí ku e departamentunan aki ta dediká na pashèntnan di COVID-19 interná ainda.
E reglanan ku ta keda na vigor:
- Ta permití solamente UN bishita (18+) entre 3pm – 4pm pa kada pashènt ku no ta relatá na COVID-19 a base di plachi di dia. Pa pashèntnan ku COVID-19: E persona di kontakto, por yama 745-0045 pa un update pa medio di e proyekto di “Keda Konektá.”
- Solamente un persona (18+) por kompañá un pashènt na nan sita si esaki ta nesesario
- Pa drenta hòspital: Mester bisti Tapa boka, mantené distansia físiko i higiene di man.


text:
Kadena
Seri di Herensia Kultural
Entre 1637 i 1645 West-Indische Compagnie a transportá mas di 20.000 katibu di Afrika pa Brazil. Despues ku Hulanda a pèrdè Brazil na 1654, Kòrsou a bira e sentro mas importante di komèrsio di katibu. Na 1675 e isla a bira un haf liber ku un komèrsio di katibu habrí, kaminda komersiantenan di tur nashon por a bin kumpra prinsipalmente katibu. Pa hulandesnan e tempu mas floresiente di e komèrsio di katibu via Kòrsou tabata di 1685 te 1713. West-Indische Compagnie a konstruí un kampamentu será ku muraya rònt na plantashi Zuurzak pa e afrikanonan ku tabata yega Kòrsou i un kampamentu di reserva na Groot Sint Joris. Ei e katibunan, agotá despues di un biahe riba laman, kaminda hopi di nan tabata muri, por a kue forsa promé ku bolbe bende nan. Tin bisá ku e trato aki tabata mihó ku na e kolonia di plantashi na Sürnam. Na Kòrsou katibu tabata merkansia; mester a mantené nan den bon kondishon. E distinshon entre katibu i libertonan tabata ménos skèrpi; t’asina ku na Kòrsou tabata permití katibunan bisti sapatu. Sin embargo, hurídikamente mirá un katibu no tabata un persona, sino un opheto, ku tabata pertenesé na mobilario di un doño di kas. Testimonio di un katibu den bista di un blanku no tabatin balor, tabata prohibí pa un katibu kontraé matrimonio legalmente i hasta un katibu kende su doño dun’é su libertat, no tabata risibí derechonan sivil i estatal kompleto.
Maske katibunan na Kòrsou tabata prinsipalmente produkto di komèrsio i pues nan tabata ‘presioso’, tabata pone nan traha na e plantashinan i den saliñanan. Segun pader Paul Brenneker maltrato korporal, sla komo kastigu tabata kos di tur dia, meskos ku pena di morto òf mata un katibu tambe tabata kustumber. E forman, enkargá ku ehekushon di e kastigunan, tabata yama ‘bomba sutadó’. Mas duru ku sota ku taki di watapana, tabata esun ku bulpes, ku tabata habri kurpa di e katibu na sanger. Brenneker: “Pa e risibí sla tabata mara e katibu na un sorto di trapi, dos lata vèrtikal ku e otronan horizòntal, ku su brasa i pianan leu for di otro. Tin biaha tabata mar’é na un palu di mata.” Na e plantashi grandinan, djárason tabata e dia fast pa parti kastigu, ku tabata parti pareu ku e porshon di kuminda di siman. Tin biaha tabata pone e katibunan hopi dia largu den un pos hundu, sin awa. Algun di nan no tabata sali bibu eifó. Den e bario aktual Dominguito tabatin un pos asina pa e katibunan di Koraal Specht. Tabata pone muhénan na estado drumi bok’abou, ku nan barika den un buraku kobá, pa protehé e yu ku mester nase ainda. Riba vários plenchi òf flur pa bati maishi tin un buraku spesial asina sementá. Tabata mara katibu rebelde ku un ‘kadena’, na nan pia. Tur katibu tabatin na nan ènkel un bui, será ku un bout i un kandal. Tin biaha tabata mara katibu despues di trabou ku un kadena na muraya. Na Seru di Jacumén tin un pilá di dos meter i mei haltu kaminda tabata mara katibu pa suta nan.
Segun Oostindie entre 1492, e aña ku Colón a pone pia na tera di e islanan di Karibe i 1866, ora a entregá e delaster kargamentu na Cuba, mas o ménos un dies mion katibu afrikano a yega Mundu Nobo. Probablemente un kantidat komparabel a sukumbí den e krusadanan na Afrika, ora tabata kapturá e katibunan i durante e gueranan na Afrika, den e depósitonan na kosta afrikano kaminda nan tabata warda pa barka nan obligatoriamente i durante e pasashi di Afrika pa e otro banda di Atlántiko.
Fuentenan
Encyclopedie van de Nederlandse Antillen, Zutphen, 1985
Paul Brenneker, Sambumbu, Volkskunde van Curaçao, Aruba en Bonaire, Curaçao, Willemstad, 1969.
Gert Oostindie, Het paradijs overzee, de ‘Nederlandse’ Caraïben en Nederland, Amsterdam, 1997
Portrèt:
Tabata mara katibu rebelde ku un ‘kadena’ na nan pia. Tur katibu tabatin na nan ènkel un bui, será ku un bout i un kandal. Kolekshon Nationaal Archeologisch Antropologisch Museum.


text:
Seccion di Malesanan infeccioso conhuntamente cu seccion Cuido Salud Hubenil y Stichting Wit Gele Kruis Aruba ta organisando VacunaTHON Infantil, caminda lo brinda e oportunidad pa muchanan entre edad 5 cu 11 aña vacuna contra COVID-19. E VacunaTHON Infantil aki lo tuma luga diasabra y diadomingo awo dia 22 y 23 di januari for di 9'or di mainta te cu 4'or di atardi, na Centro Libertador Betico Croes. Muchanan cu acudi lo haya e vacuna di Pfizer special pa mucha cu ta bin den un dosis reduci.
Mayoria mucha ta haña sintoma leve despues di un infeccion cu COVID-19, pero tin un grupo cu toch ta haya sintoma servero y por wordo interna. Tambe tin un grupo chikito di mucha cu por desaroya e malesa "Multisystem Inflammatory Syndrome Children (MIS-C)", cu ta un complicacion na organonan despues di un infeccion. E vacunacion contra COVID ta diseña pa duna proteccion na e muchanan aki, yuda preveni MIS-C y yuda preveni cu mucha tin sintoma a largo plaso (long-covid) despues di un infeccion.
Pa bin na remarke pa e vacunacion, e mucha mester tin edad entre 5 cu 11 aña y no mag di tawata contagia cu COVID-19 menos cu 12 siman pasa (despues di 1 november 2021), unda e mucha ta biba no mag di tin hende den isolacion, e mucha no por ta den cuarentena y no mag presenta na e VacunaTHON cu sintomanan di COVID-19.
Muchanan cu a ricibi nan prome vacuna di Pfizer of Johnson and Johnson den exterior por pasa busca nan di dos vacuna si nan a ricibi e prome vacuna mas cu 8 siman atras.
Pa facilita e proceso durante e VacunaTHON, nos ta pidi e mayor pa download Aruba Health App y registra e mucha na "add user".Tambe ta pidi pa solamente 1 mayor of voogd acompaña e mucha na e VacunaTHON, pa evita un multitud di hende demasiado grandi. Riba dia di VacunaTHON mester presenta cu e carchi di AZV of informacion di AZV digital of paspoort si en caso e mucha no tin AZV. E vacuna tambe ta pa mucha indocumenta cu tin minimal 4 luna bibando na Aruba pero cu no ta turista. Nos ta warda mayornan cu nan yiunan pa asina nos muchanan tambe por keda bon proteha y hunto nos por sigui cana y logra e recuperacion di nos pais.


text:
Tag : Xiomara Ruiz Maduro
Lo busca e fondonan nesesario pa stabilisa nos Pais.
ORANJESTAD,Aruba Gabinete Wever Croes desde cu a drenta gobierno a percura pa su hende nan ta central. Den e momento di crisis e hende ta...
Lo busca e fondonan nesesario pa stabilisa nos Pais.
Gabinete Wever Croes desde cu a drenta gobierno a percura pa su hende nan ta central. Den e momento di crisis e hende ta central...
Aruba lo perde 80% di entrada di loke turismo ta trece aden pa Aruba
ORANJESTAD,Aruba E impacto cu Aruba ta ricibiendo ta grandi. Importante ta pa cada ciudadano ta consiente y ta mas uni cu nunca. Aruba lo sufri...
Aruba ta na prome luga entre e Paisnan cu mas a keda afecta den e parti di turismo.
ORANJESTAD,Aruba Minister di Finansas di parlamento a presenta un nota di cambio. E mandatario a trece e cambionan cu e efecto cu COVID-19 tin riba...
Aruba mester tin un presupuesto aproba pa por presta na Mercado internacional hunto cu Hulanda y e otro islanan
ORANJESTAD,Aruba Pais Aruba tin mester di un presupuesto aproba pa por haya como gobierno e apoderacion nesesario pa por subi mercado internacional pa por ricibi...
Minister Xiomara Maduro Ruiz :Aruba tabata por a paga su debenan pero escogencia incorecto a hinca Aruba den un situacion deplorabel
ORANJESTAD,Aruba Recientemente controlaria general a haci un investigacion riba e proyectonan PPP, den e investigacion yen di sorpresa a encontra. Loke cu ta un realidad,ta...
Minister di Finansas ta duna claridad na tur debe cu no a keda paga den pasado
ORANJESTAD,Aruba Den conferencia di prensa seminal di Gobierno di Aruba , Minister Xiomara Maduro Ruiz a expresa cu e gobierno actual ta trahando pa por...


text:
E Rijksdienst Caribisch Nederland ta e wowo entre e ministerionan ku ta presente na Boneiru, Sint Eustatius i Saba. Kada ministerio ta responsabel e mes, pa kontenido pa introdukshon i ehekushon di maneho di e ministerio konserní.
Pa ehekushon korekto i sosten nan ta hasi un apelashon den esei, riba e servisio sentral di e Rijksdienst Caribisch Nederland.
E Rijksdienst Caribisch Nederland ta ofresé e sosten sentral aki na tur ministerio ku ta operá riba e tres islanan. Bo por pensa, ora ta papia di sosten sentral, riba e konsepto ofisial di doño di trabou, operashon di atministrashon manera asuntunan fasilitario, alohamentu, ICT, asuntunan di personal i estudionan.
E Rijksdienst Caribisch Nederland konosé 11 ministerio. E ministerionan aki ta traha riba proposishonnan di lei, reglanan i plannan di maneho. No tur ministerio ta representá direktamente na Boneiru, Sint Eustatius i Saba. Esaki ta konta por ehèmpel, pa e Ministerio di Asuntunan di Eksterior i pa e Ministerio di Defensa.
‘Sigui traha huntu riba futuro’
Bira parti di Hulanda den e forma di un Entidat Públiko ta un konstrukshon nobo i esei ta nifiká konhuntamente buska e balansa korekto. Entretantu un kantidat di aña a pasa kaba den e forma nobo. Den e añanan aki hopi a sosodé. A logra hopi progreso pero sigur tin puntonan di atenshon pa e futuro serkano.
(Pa) e poblashon, e gobièrnu lokal i e direktivanan i e gobièrnu na Hulanda (ta konta): ‘Sigui traha huntu riba e futuro’.


text:
WILLEMSTAD — E salon deportivo di Don Bosco awor ta orguyoso doño di un flur nobo. E flur ta komparabel ku esun na sala Niels Liberia na Sufisant. E ta mas ideal pa práktika deportenan manera karate, taekwondo, badminton, basketbòl i vòlibòl. E flur su diseño ta apsorbé e shòk nan mas mihó i lo ta mas plasentero pa e rudia nan di e atletanan ku ta kore i bula riba dje.
E trabou nan ta terminando. Pero e flur di e vèlt si ta instalá kaba i ta kla pa uso i pronto FDDK lo anunsiá ki dia por hasi uzo mas optimal di e fasilidat.
E trabounan di instalashon a wòrdu hasi en kooperashon ku De Jong Sporthuis kende tin amplio konosementu den instalashon di e tipo di superfisie nan aki. ?Federashon di vòlibòl Kòrsou (FeVoKo) tambe a hunga un ròl importante ku e flur aki. For di dos aña pasa FeVoKo a risibí e flur for di federashon internashonal pa desaroyo su deporte. E meta ta pa den futuro selekshon di vòlibòl konsentrá nan training i preparashon pa kompetensianan den e sala aki.
Naturalmente e sala aki ta keda habri pa tur klientenan ku tabata hasi uso di dje den pasado.
Un di e otro partnernan importante den e totalidat aki ta parokia di Don Bosco kende a brasa e proyekto aki 100% i tambe a sa di ta para tras di dje.
E sala aki lo benefisiá tantu skolnan di RK & DOS ku durante orario nan di dia ta duna edukashon físiko na e fasilidat aki.
FDDK ta kontentu di por amplia i mehorá fasilidatnan bou di dak “indoor’’ na ku ta kuadra ku e rekerimentu na nivel internashonal ku ta mas ideal i dinámiko pa skolnan i un i tur en general por práktika deporte.


text:
Resultadonan di Beisbòl Liga Grandi ayera:
- No tabata tin partido ayera
Partidónan di Liga Grandi pa awe:
- Kansas City Royals kontra Chicago White Sox (Doubleheader)
- Los Angeles Dodgers kontra Washington Nationals
- Miami Marlins kontra Philadelphia Phillies
- Seattle Mariners kontra New York Yankees
- Tampa Bay Rays kontra Toronto Blue Jays
- Baltimore Orioles kontra Detroit Tigers
- Cleveland Indians kontra Cincinnati Reds
- Chicago Cubs kontra Atlanta Braves
- Pittsburgh Pirates kontra Milwaukee Brewers
- Texas Rangers kontra Houston Astros
- New York Mets kontra St. Louis Cardinals
- San Francisco Giants kontra Arizona Diamondbacks
- Boston Red Sox kontra Los Angeles Angels
- Minnesota Twins kontra Oakland Athletics
- Colorado Rockies kontra San Diego Padres
Resúmen:
- E ekipo di Peoria Chiefs na ultimo ora ayera a kita Darren Seferina for di riba na aliniashon pa motibu di un leshon na su dùim robes. E pelotero te ainda ta ‘day-to-day’. Den luna di mei tambe Darren tabata tin problema ku dùim robes. Na e okashon ey e pelotero a pèrdè algu mas di un siman di partido. Aktualmente Darren tin un promedio di .305 den 69 partido ku e ekipo di Peoria
Tripel A
- Roger Bernadina a konektá 1 hit den 2 turno na bate ku 2 base por bola i 1 kareda anotá pa Albuquerque Isotopes. Roger tin un promedio di .265
Klase A
- Chris Garia a konektá 3 hit for di kua 1 tripel den 5 turno na bate ku 1 kareda empuha pa High Desert Mavericks. Chris tin un promedio di .415
- Carlton Daal a konektá 2 hit den 5 turno na bate ku ku 1 kareda empuha pa Daytona Tortugas. Carlton tin un promedio di .268
- Ademar Rifaela a konektá 1 doblete den 4 turno na bate pa Delmarva Shorebirds. Ademar tin un promedio di .246
- Sherman Lacrus a konektá 2 hit for di kua 1 doblete den 5 turno na bate ku 2 kareda anotá i 1 empuha pa Spokane Indians. Sherman tin un promedio di .253
- Juremi Profar a konektá 1 doblete den 4 turno na bate ku 1 kareda empuha pa Hickory Crawdads. Juremi tin un promedio di .242
- Ozhaino Albies a konektá 1 doblete den 3 turno na bate ku 1 kareda anotá i otro empuha pa Rome Braves
- Ozhaino ALbies no a konektá hit den 2 turno na bate ku 1 base por bola i 1 kareda anotá pa Rome Braves. Ozhaino tin un promedio di .331
Liga di Nobato
- Jacques Sambo a picha 1 entrada pa sin permití kareda tampoko hit ku 1 base por bola pa DSL Astros Blue. Jacques tin un rekert di 0-1 ku 2 wega salba i un efektividat di 2.16 den 9 aparishon
- Shakir Albert no a konektá hit den 4 turno na bate pa AZL Dodgers. Shakir tin un promedio di .250
- Jerson Dometillia no a konektá hit den 4 turno na bate pa DSL Dodgers. Jerson tin un promedio di .250
- Alexander Rodriguez a konektá 1 hit den 4 turno na bate ku 1 kareda empuha pa DSL Rays. Alexander tin un promedio di .289
- Shair Lacrus a picha 2 entrada i 2 tèrsio permitiendo 3 kareda riba 5 hit i 2 base por bola miéntras ku e la poncha 4 pa DSL Red Sox. Shair tin un rèkert di 2-2 ku un efektividat di 6.67 den 12 aparishon
- Cerilio Soleana a picha 1 entrada sin permití kareda riba 1 hit miéntras ku e la poncha 1 pa DSL Reds. Cerilio tin un efektividat di 2.12 den 8 aparishon
Liga Independiente
- Curt Smith a konektá 2 hit for di kua 1 doblete den 4 turno na bate ku 1 kareda anotá i otro empuha pa Lincoln Saltdogs. Curt tin un promedio di .320


text:
E artíkulo aki ta pa iluminá mente di esnan ku ta poko konfundí, i ku tin sierto dudanan rondó di e bakuna di Pfizer pa Covid-19. Di ningun manera mi lo bai purba kambia pensamentu di esnan ku ta konvensí, ku gobièrnunan i personanan di poder a sinta huntu riba un fecha deskonosí, den un kamber luhoso di un hotel deskonosi, i krea un plan diabóliko den forma di un pandemia, pa afektá bida, salú, mente, pensamentu, libertat i privasidat di delaster un ser humano riba e mundu aki. Mi no tin forsa pa boso!
E sobrá hendenan ku ke sa kon bin a logra krea un bakuna asina lihé pa Covid-19, por sigui lesa.
Djabièrne ultimo, FDA (Food and Drug Administration) a aprobá e bakuna di Pfizer/BioNTech pa uzo di emergensia kontra di Covid-19. Asina Merka a bira e di tres pais, aparte di Inglatera i Canada, ku ta aprobá e bakuna aki, pa asina yuda kombatí un vírùs ku ya a kosta bida di 285 mil Merikano, i 1.5 mion hende rònt mundu. Ami, meskos ku ekspertonan, ta di akuerdo ku FDA a aprobá e bakuna muchu lihé. Pero esaki no ta pasó e bakuna no ta seif, sino simplemente pasó e konfiansa pa ku seguridat di e bakuna no tei. FDA por a yuda “restourá” e konfiansa, dor di a tuma su tempu promé ku a aprobá e bakuna. Pero dikon hopi hende no ta konfia e bakuna aki?
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
Inspektor di Impuesto ta pidi bo atenshon pa lo siguiente:
Den e anunsio di 20 mei 2021 e fecha pa e entrega definitivo di e formulario di impuesto riba ganashi ta stipulá di ta 30 sèptèmber 2021.
Den e dekreto di 3 sèptèmber 2021 a anunsiá ku pagadonan di impuesto ku ta deseá di posponé di
hasi un deklarashon di impuesto di ganashi 2020 definitivo a base di artíkulo 15, insiso seis di e
‘Algemene landsverordening Landsbelasting (ALL) mester entregá un petishon di posponementu.
Ademas, mi ta anunsiá ku pa tur pagadó di impuesto ku mester entregá un deklarashon di impuesto di
ganashi 2020 definitivo e periodo nobo pa hasi e deklarashon di impuesto di ganashi definitivo i e pago
di esaki na Ontvanger pa 2020 ta ser prolongá te ku 31 desèmber 2021. Entrega di un petishon pa mas
posponementu konforme artíkulo 15, insiso seis di ALL no ta nesesario pa aña fiskal 2020.
Anunsio 8 oktober 2021 – Inspektor di Impuesto ta pidi bo atenshon pa lo siguiente


text:
The content originally appeared on: Diario
Nan ta scrap cualkier descuento den prijs di compra:
ORANJESTAD (AAN) – Comerciantenan Uni Aruba (CUA) a bin hunto den conferencia di prensa, den cual señor Frans Ponson, Presidente di CUA a hiba palabra.
Ponson a señala cu aña pasa, den tempo di Covid-19 CUA a ripara cu tabata tin scarcedad di algun producto, y cu nan prijs tabata subi y baha. Nan a manda un carta pa gobierno den cual a informe cu e prijs di container a bay di 5 mil pa 20 mil florin, por ehemplo e containernan di cuminda procedente di Brazil. Den e carta pa gobierno y Duane a puntra di con henter nan bida nan ta cobra invoerrechten riba e prijs di shipping. A pidi pa e comerciantenan no haci of alomenos pa mantene un tempo pa por tin inflacion bao control. Ponson a señala cu te awe, nunca nan a haya un contesta.
El a subraya cu pa CUA su sorpresa awo a bin haya sa otro cos cu ta e “douanewaarde”, cu ta un ley unda cu nan por pone nan prijs desea. E comerciantenan ta kere cu ta bon y ta para tras di e concepto; pero, e preocupacion cu nan tin awo y cu nan a wak den hopi comerciante y pesey a trece esaki dilanti, ta cu si un cliente cumpra algo den un sitio online, por ehemplo, y mester tin un descuento riba bond di e lugar, Douane ta kita e descuento ey y ta cobra e invoerrechten riba full e prijs.
“Douane ta bisa e ora ey, cu esey ta e prijs. Pero nos pregunta ta, si nan tin un televisor na 400 dollar y sitio online ta dicidi di bende bo na 350 dollar, pasobra abo a bringa pa haya e prijs ey, of bo a sinta wak tur e dianan pa ora nan haci e descuento bo cumpre, Douane ta bisa no, e prijs ta 400 dollar”, Ponson a relata, agregando cu CUA no por compronde con Douane ta kita un descuento di e prijs cu e cliente ta paga, y e ta cobr’e riba full e prijs.
El a splica cu e sitio online sa cu si nan tin mil di mesun articulo aworaki pero a bin un version nobo, si no baha e prijs e ta keda cu tur e articulonan ey y ta bay perde placa.
“Nos, na Aruba, ta bisa no, pero e guy no sa nada di negoshi, nos no por baha e prijs, mester cobre full. Kiermen, con nos por dicidi kico e prijs di e mercado ta?” Ponson ta exclama.
El a indica cu CUA ta asombra cu tur esey ta pasa cu un sitio online y nan a cuminza yama diferente comerciante y el papia di un caso unda un comerciante cu ta inverti su placa, bay afo purba pa cera un deal pa representa un linea na Aruba, y e tin cu cumpra e minimo pa por logra esaki, ora el haya e recibo e ta haya e prijs na cual e mester bende (retail list value) y su prijs, considera mas barata cu e prijs di benta di e producto. Pero aworaki Douane ta bisa cu nan tin cu scrap e prijs di compra pa e paga invoerrechten no riba e prijs aki sino di benta. Esaki ta nifica cu nan ta subi e prijs pa e comerciante y alavez subi e prijs pa pueblo. “Kiermen nos ta haya inflacion riba inflacion riba inflacion, cu e caso aki”, Ponson a remarca, y a finaliza bisando cu esey por obliga e comerciante di haci algo ilegal.


text:
ORANJESTAD (AAN): Diabierna awo, 12 di augustus, lo tin otro Rosario Bibo na kapel di Alto Vista cuminsando pa 7 or y mey di anochi.
Cada persona por presenta su intencion personal, pero tambe por resa hunto pa salud di tur enfermo, pa felicidad den cada cas di famia, pa paz laboral, pa bienestar spiritual di adulto y hobennan y pa paz mundial.
Temporada di vakantie ta cabando y scol lo cuminsa atrobe otro siman pa e muchanan chikito, e hobennan y e maestronan.
Ta un momento oportuno pa resa hunto pa un aña escolar exitoso pa tur esnan envolvi den enseñanza y educacion riba nos isla. Lo pidi Spirito Santo guia tur studiante pa nan progresa den nan estudio y tambe pa educadornan y mayornan cu mester guia e muchanan di chikito te grandi.
Un y tur ta keda invita pa asisti na e Rosario Bibo diabierna awo pa 7 or y mey na kapel di Alto Vista.


text:
ZWOLLE – Den wikènt tras di lomba e ekipo di atletismo di AV PEC na Zwolle a tene nan kompetensia di 60m ‘indoor’. Brian Mariano ku ta buskando su klasifikashon pa e kampionato Mundial ‘Indoor’ a partisipá na e evento aki.
Mariano a representá su ekipo di Rotterdam Atletiek den e kompetensia. Brian ku te ainda ta mantené e rèkert Hulandes riba 60m ‘indoor’ a logra kore un tempu di 6.79 sekònde den e final. Esaki tabata bon pa e di dos lugá, su dilanti a finalisá Joren Tromp ku tempu di 6.78 sekònde.
E tempu ku Mariano a kore no ta sufisiente pa e klasifiká pa e Kampionato Mundial Indoor di e Asosiashon Internashonal di Federashon nan di Atletismo (IAAF). Pa por klasifiká pa e Kampionato Mundial e atleta mester kore bou di 6.65 sekònde i mester hasi esaki promé ku 25 di febrüari próksimo. Ainda tin algun kompetensia indoor promé ku 25 di febrüari, pues ta posibel ainda pa Mariano logra su klasifikashon pa e kampionato Mundial na Sopot, Polonia den mart próksimo.
Otro siman, djadumingu 2 di febrüari Hensley Paulina lo partisipá den e kompetensia di 60m ‘indoor’ di Phanos Atletiek na Amsterdam. Paulina tin un rèkert personal di 6.88 sekònde riba 60m ‘indoor’. Pues, Paulina tambe tin ku mehorá su tempu pa e por klasifiká pa e Kampionato Mundial.
Ainda Brian Mariano no a konfirmá su partisipashon pa e evento aki.
Siguiente mente bo por wak e kareda di Brian Mariano di wikènt tras di lomba. Mariano ta den baan number 5.


text:
Publiká riba 19 Novèmber 2020
Dia 8 di òktober último a tuma lugá instalashon di e miembronan di Konseho Kultural Kòrsou. E miembronan ta: Ir. Michael A. Newton (Presidente), Roland (Roy) Colastica, Prof. Dr. Ashley Duits, Sharelly Emanuelson MA Artistic Research, Drs. Hereswit Verele Engels, Mr. Karel Frielink, Drs. Shulaika (Su) Girigorie, Drs. Carel de Haseth, Andrey Pichardo MBA i Raygen Zuiverloon.
Na aña 1977 a kambia e nòmber di Culturele Adviesraad den Konseho Kultural Kòrsou. A instalá Culturele Adviesraad Curaçao den aña 1968 pa e aktual Bestuurscollege. Konseho Kultural Kòrsou tabata e órgano enkargá prinsipalmente ku supervishon i hurado pa e Premio Cola Debrot. Tambe Konseho Kultural Kòrsou a emití diferente konseho na Gobièrnu riba tereno kultural durante último añanan. Mirando e último desaroyonan riba tereno kultural, Konseho Kultural Kòrsou a hasi un petishon na Gobièrnu pa amplia su tareanan i Gobièrnu di Kòrsou a honra e petishon aki.
Konseho Kultural Kòrsou a haña komo tareanan adishonal:
1. Duna Konseho na Gobièrnu solisitá i no solisitá ku respekto na tur aspekto di kultura den e sentido mas amplio di palabra i ku ta konserní tur asuntu kultural;
2. Señalá desaroyo importante riba tereno kultural;
3. Kumpli ku e funshon fundamental pa ta e laso entre e diferente disiplina kultural i aktua komo plataforma pa e sektor kultural di nos isla;
4. Kontribuí na e maneho kultural di Gobièrnu i promové i stimulá e koperashon entre e aktornan di diferente ekspreshon kultural di Kòrsou;
5. Konsehá Gobièrnu en kuantu nominashon ganadónan Premio Cola Debrot, Premio Willem C.J. (Boeli) van Leeuwen i Premio Charlwin (Broertje) Marshall.
Por tuma kontakto ku Konseho Kultural Kòrsou via di e presidente ku ta sr. Michael Newton na michael@newton.cw òf telefon 510-6978.


text:
Solangel Dinmohamed Lacle, kende a debuta den politica riba lista di MAS dia 25 di juni ultimo, a dicidi di yama prensa pa splica e problema cu a surgi entre su persona y e partido MAS, despues di eleccion parlamentario.
Den e conferencia di prensa, el a mustra su disgusto pa tur loke e líder di MAS a haci c une. Pero mas cu tur cos a mustra cu Marisol Lopez Tromp no ta un líder y no ta un persona cu por confía den dje.
El a splica di e protocol cu nan a firma den un reunioon di partijraad cu a tuma luga dia 6di mei ultimo, den cual ta para cu esnan cu haya mas voto ta bay Parlamento. “Mi a firma e protocol cu e confiansa di loke un politico di 23 aña a bisa cu e tin den e ramo aki. Mi ta papiando di e líder di MAS drs. Marisol Lopez Tromp.”
Solangel Dinmohamed Lacle a bisa cu e ta consciente cu e no a saca su mes cu voto preferencial, pero e tin 2.5% mas voto cu candidato no. 2 y cinco biaha mas voto cu candidato nr. 3 riba lista di partido MAS.
Na mesun momento el a bisa tambe cu sin e 100 y pico votonan di su persona, partido MAS lo no a haya e restzetel cu nan a logra. A pesar di esaki, dirigencia di MAS a dicidi pa no honra e Protocol cu 5 di e seis candidatonan a firma.
Den e Protocol tambe a duna un poder irrevocabel na directiva di MAS. Pues directiva tabatin e poder pa bay Conseho Electoral y splica kico ta e palabracion interno. Ta spera cu nos legisladornan ta husto p acu pueblo pa cual ta exigi tambe cu nan ta husto pa adapta leynan anticua, cu no ta cuadra cu e democracia cu ta bibando.
Aunke cu no a respeta e Protocol awo, for di seis di mei te cu 25 di juni, tur candidato a uza e Protocol firma como un herment di campaña. El a trece dilanti declaracionnan di tanto Marisol Lopez Tromp como di sra Aquanette Gunn unda ta menciona e Protocol firma bou di e candidatonan. Hasta a critica e kiesverordening. “Tur loke mi ta bisando, mi ta cu pruebanan. Ta palabranan di sra. Lopez Tromp y Gunn. Awe nos ta wak cu nan no ta respeta nan. Mi nunca lo por a pensa cu líder di partido of otro candiadto lo no honra e protocol aki. Si nan no respeta esaki, nan ta cometiendo kiezersbedrog. A gaña y manipula pueblo pa gana voto.”
Despues di e resultado di votonan individual, según Solangel Dinmohamed Lacle, el a trata di haya contacto cu líder di partido 22 biaha, sin ricibi ningún reacción. Despues di tres dia di mensahe, el a haya un reacción di Lopez Tromp cu e ta hopi ocupa cu asuntonan político, cu tur cos lo cana según kiesverordening, y ta keda na cada candidato si nan ta honra e protocol of no.
Despues el a tuma contacto cu Aquanette Gunn, kende a informe cu “ami lo sigui e “kiesverordening” y lo haci loke cu líder di partido bisa mi haci. Esaki tabata un hemchi di awa friu pa mi. Pero el a duna mi un indicación di kico por spera di sra. Gunn den Parlamento.”
El a bisa cu durante henter e campaña político el a wordo uza y gaña door di sra. Marisol Lopez Tromp y sra. Gunn. “Nos tur a wordo uza y gaña. Nan tur a campaña cu e mesun protocol, pero awe ta haci manera cu e protocol no ta existi mas.”
Tambe el a reacciona riba e video di sra. Gunn, kende ta difama su persona, e ex candidata di MAS a bisa. Tin palabracion interno cu niun di nan por publica sin autorización di directiva. Pa e motibo aki e ta bisa, e video publica riba Facebook mester tin aprobación di e directiva. E video a bolter pasobra a causa cu partido MAS no ta forma parti di Gobierno. El a demostra e falta di liderazgo den partido MAS.


text:
Oranjestad-Durante e di dos ronda di e reunion publico den Parlamento relaciona cu e situacion di Serlimar, Parlamentario di POR, Alan Howell a presenta diferente punto y a realisa algun pregunta pa contribui na un mihor porvenir pa e compania estatal aki.
Howell a expresa cu e ta contento di scucha e minister bisa cu e tarifa presenta inicialmente no a cay na agrado di hopi y a presenta otro tarifa cu lo ta 25 Florin. Personalmente e ta haya cu e tarifa aki ta mas social ainda. Tambe cu e ta aprecia cu e mandatario a indica cu esanan cu no ta cliente di Serlimar lo mester bay paga solamente 7.50 Florin y esaki pa e procesamento di sushi, di e forma aki clarificando hopi pregunta di comunidad.
Fuera di esaki Parlamentario di POR tabatin algun pregunta na Minister Oduber, preguntanan enfoca riba esnan di menos recurso, mehoracion di nos medio ambiente y un miho control, sin laga afo e importancia di Serlimar pa medio ambiente di nos isla.
Di e forma aki el a puntra minister si esnan cu tin bijstand y cu ta biba den casnan di FCCA no lo mester carga e gastonan di recogemento di sushi, mirando cu e casnan ta cay bou di FCCA. Ta corecto esaki of no?
Igualmente e lo desea di haya sa si awo cu a cuminsa kita e desperdicio di cas for di Parkietenbos, ta puntra ki dia lo rehabilita e area aki?
Teniendo na cuenta cu tin un cantidad di dump ilegal na Aruba, cual ta un problema serio, Alan Howell ta puntra con lo bay ataca e problema aki ya cu awo no lo mester bay paga pa dump na Seroe Thijshi? Con lo bay ataca esnan cu ta sigui tira sushi den mondi? Siguiendo den e mesun area, el a puntra si City Inspector lo bay haya e BOA opleiding pa por actua como debe ser? Y ta agrega cu e ta considera cu lo ta bon pa algun trahador di Serlimar lo por haya e opleiding aki.
Tambe el a puntra cual ta e motibo pa cual City Inspector lo bay muda den edificio di ex DTI?
Mirando cu ta importante pa reconoce loke tabata bon, Alan Howell a menciona cu Milieustraat, cual ta un proyecto di gobierno anterior, tabata un proyecto di aplaudi unda Serlimar tabata bay den diferente bario unda e habitantenan por a benta nan sushi gratuitamente. Mirando e bon resultado di esaki, parlamentario di POR a puntra e minister ki dia Milieustraat lo cuminsa atrobe y den ki bario e lo cuminsa.
Finalisando, el a mustra cu e unico compania responsabel pa mantene nos pais limpi ta Serlimar. Pesey mes cualkier parlamentario cu no ta compronde cu ta importante pa salvaguardia e empresa aki ta fout bezig. Teniendo na cuenta cu tin mas compania cu ta recoge sushi, parlamentario Howell kier sa di minister con gobierno tin planea di atende e problema si p.e. sushinan di companianan priva bay over y susha e caminda publico pa motibo cu nan no a cumpli cu pago?
E comentario y preguntanan realisa pa Alan Howell ta pa ilustra e importancia di por conta cu un Serlimar saludabel, pero na mes momento sin lubida riba esnan di menos recurso, pasobra hende mester keda central, manera ta maneho di Gabinete Wever-Croes.


text:
Tin hende ta bisabo, nan tin nan manera di kere den Dios, of nan ta sirbi Dios manera nan kier, of nan ta sirbi tal y tal Dios, of Dios no ta existi.Nan ta kere den universo y lubida cu ta Dios a traha universo. Tur eseynan ta excuus y scuridad..
Tin hopi expresion cu ta haci bo tristo ora hende ta ninga Dios y pone na fe den locual no ta berdad, y asina nan ta sirbi e enemigo sin cu nan sa, of nan sa masha bon , pero no kier arepenti y asina entrega na Dios..
Awor ta tempo pa tur hende tuma nan decision, pasobra e oloshi ta sigi cana y e binida di Cristo Hesus ta serca, nos tur mester ta prepara pasobra e dia ni e ora ningun hende no sa.
Salmo 14:1 ta bisa: E bobo ta bisa den su curazon no tin Dios, aki nos ta mira cu ora un hende ta bisa no tin Dios ta un señal di bobedad, pasobra nos no por compara sabiduria di universidad cu temor di Dios,. y es mas ainda ta un señal cu e persona ey ta den scuridad.
Juan 3;18 ta bisa: Esun cu kere den dj;E no ta condena, esun cu no kere den dj’E ya ta condena caba, pasobra e no a kere den e nomber di e Yiu unigenito di Dios.
Esey ta nifica cu tin un condena ta spera tur esnan cu no ta kere, of no kier kere den e Yiu di Dios.
E condena ta cu nan lo no drenta Su reino, nan lo bay perdi, esey ta nifica cu lo no tin bida eterno serca Dios pa nan, pero ta spera nan bida eterno de fierno.( Lucas 16:19-31)
Por ta e ta zona hopi fuerte pero nos kier splica bon cla, pa hende no haci wega cu salbacion.
Awendia pa tur tipo di trabao, titulo y posicion ta exigi pa pasa un screening, awel e pregunta ta? Abo a pasa e screening di Dios pa bida eterna, Abo tin Cristo Hesus den bo bida como Señor y Salbador? Esaki ta e cos di mas importante den nos bida.
Dios a duna tur hende e oportunidad igual pa salbacion pasobra Cristo Hesus a muri pa nos tur.
Y a keda na nos pa haci lo siguiente:
Romanonan 10:9+10. Cu si bo confesa cu bo boca Jesus como Señor y kere den bo curason cu Dios a lant’E for di mortonan lo bo ta salba, pasobra cu curason hende ta kere pa haña husticia y cu boca e ta confesa pa haña salbacion.
Hesus a bisa Ami ta e caminda , e berdad y e bida, ni un hende no ta bin serca e Tata si no ta medio di mi.
Tin hopi caminda cu ta parce bon, pero nan final ta tristesa.Tin hopi hende awendia ta sigi ciencia, y hopi otro cosnan cu ta hiba nan den caminda di anti-cristo, pasobra cada dia nan ta aleha mas for di e unico berdad cu ta Cristo Hesus. No laga ningun hende gaña boso.( 1 Corintionan 6:9-10)
Hesus a bisa den Juan 8:24 : Pesey mi a bisa boso, cu boso lo muri den boso picanan , pasobra si boso no kere cu Ami t’E, boso lo muri den boso picanan.
No tin ningun hende riba mundo cu a discuti cu Dios y a gana,y awor a yega e momento pa entrega y kere den Cristo Hesus pa bo salbacion.


text:
Té 1 di yanüari 2018 koriente tabata kosta $ 0,309 pa kWh (kilowattuur). Pa e lunanan yanüari te ku mart 2018 a subi e prèis ku 24% ($ 0.382 pa kWh). E oumento aki tabata pa Pagabon tambe.
Pa uso di koriente den luna di aprel 2018 kasnan doméstiko lo bai paga temporalmente un tarifa fiho di $ 20,83. Ta kalkulá ku e tarifa fiho aki lo wòrdu oumentá drástikamente entrante 1 di mei 2018. E tarifa pa e koriente usá a keda stipulá na $ 0.2584 pa kWh. E tarifa di Pagabon pa luna di aprel 2018 lo ta $ 0.358 pa kWh. Den e tarifa di Pagabon ta inkluí e tarifa fiho.
Riba e tabèl aki bo por mira kiko e tarifanan nobo ta bai nifiká pabo. E montantenan ta inkluí e tarifa fiho temporal di aprel.
Un kas ku a usa un promedio di 200 kWh pa luna lo a paga den 2017: 200 x $ 0,309= $ 61,80 Ku e tarifa den aprel 2018 esaki lo bira $ 72,52. Esaki ta 17% mas tantu ku den 2017.
Usuarionan di Pagabon lo bai paga den aprel 2018 (sin tene kwenta kwantu nan a usa) 16% mas tantu ku den 2017.
Kasi un quart di e kasnan doméstiko aki na Boneiru ta usa 200 kWh of menos pa luna. Ku e struktura di tarifa nobo aki kasnan doméstiko ku ta usa te 400 kWh pa luna ta bai paga mas tantu.
Na uso di 412 kWh of mas e kwénta lo ta mas abou ku den e struktura bieu.
Riba e gráfiko por nota e diferenshanan den porshentu.


text:
Den cuadro di Codigo di Proteccion, Fundacion Telefon pa Hubentud Aruba a ser aserca door di Unicef Nederland pa organisa diferente focusgroup cu hobenan. Unicef Nederland conhuntamente cu Augeo Foundation, Ministerio di Husticia y Asuntonan Social y un grupo di profesionalnan na Aruba ta creando un ‘Toolkit Digital’ unda tur profesional den e sector social, di educacion, husticia y salud por educa nan mes ariba diferente tema tocante maltrato di mucha.
Ya no por papia mas ariba mucha y hoben, pero mester papia cu e mucha y hoben tocante su seguridad. Durante e focus group ta combersa cu hobenan por ehempel tocante educacion na Aruba, maltrato di mucha, impacto di maltrato di mucha pa cu desaroyo y bienestar di mucha y hoben y con e mucha y hoben ta sinti nan mes sigur.
Un total di 16 hoben ta participando den dos focus group cu lo tuma lugar durante 4 diasabra. Pa zorg pa tin un representacion husto y diverso a aserca diferente organisacion den nos comunidad. Aki por pensa ariba organisacionan di personanan di diferente origen, organisacionan di iglesia, scolnan, organisacionan caminda hoben ta participando etc.
E honenan participando ta entusiasma pa contribui na seguridad di nan mes, seguridad di otro hobenan y muchanan na Aruba. Durante e prome sesion e hobenan a siña conoce otro mihor. Durante sesion dos y tres nan lo elabora ariba diferente tema di maltrato di mucha y seguridad di mucha. Na final durante sesion cuatro nan ricibi un presentacion di di e producto final.
Pa mas informacion tocante Focus group, Tools por tuma contacto cu Fundacion Telefon pa Hubentud Aruba via nos website: 131.aw, facebook: https://www.facebook.com/telefon.hubentud/, email: telhubentud@gmail.com of telefon 5886138.